ישיבת מליאה, כנסת 20, פרוטוקול מספר 369, 2018-10-29 00:00

יולי יואל אדלשטיין: חברי הכנסת, היום כ' בחשוון תשע"ט, 29 באוקטובר 2018.

יולי יואל אדלשטיין: אני מתכבד לפתוח את ישיבת הכנסת.

יולי יואל אדלשטיין: הודעה למזכירת הכנסת.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת – לקריאה ראשונה, מטעם הממשלה: הצעת חוק השיפוט הצבאי (תיקון מס' 76), התשע"ט–2018; הצעת חוק התקשורת (בזק ושידורים) (תיקון מס' 73) (שידור אירועי ספורט משמעותיים), התשע"ט–2018.

ירדנה מלר-הורוביץ: לקריאה ראשונה, מטעם הכנסת:

ירדנה מלר-הורוביץ: הצעת חוק העונשין (תיקון מס' 135) (גנבת נשק), התשע"ט–2018, של חברת הכנסת ענת ברקו.

ירדנה מלר-הורוביץ: לדיון מוקדם – החל בהצעת חוק פ/5759/20 וכלה בהצעת חוק פ/5788/20: הצעת חוק להנצחת מורשת המחתרות, התשע"ט–2018, מאת חברי הכנסת מכלוף מיקי זוהר ואיתן ברושי; הצעת חוק הממשלה (תיקון – ועדת שרים לענייני ביטחון לאומי), התשע"ט–2018, מאת חבר הכנסת עפר שלח; הצעת חוק קביעת הזמן (תיקון – ביטול שעון חורף), התשע"ט–2018, מאת חברי הכנסת תמר זנדברג, אילן גילאון, עיסאווי פריג', מיכל רוזין ומוסי רז; הצעת חוק עבודת נשים (תיקון – חישוב ימי מחלה בתקופת היריון), התשע"ט–2018, מאת חברי הכנסת יעקב מרגי, מירב בן ארי, מיכאל מלכיאלי, דן סידה, יפעת שאשא ביטון, נורית קורן, לאה פדידה, איתן ברושי, חנין זועבי, עליזה לביא ודב חנין; הצעת חוק יסודות התקציב (תיקון – תקציב המשטרה), התשע"ט–2018, מאת חברי הכנסת יואב קיש, יצחק וקנין, נאוה בוקר ובצלאל סמוטריץ; הצעת חוק לתיקון פקודת התעבורה (חובת חבישת קסדת מגן בעת רכיבה על אופניים חשמליים או על קורקינט ממונע), התשע"ט–2018, מאת חברי הכנסת חמד עמאר, רוברט אילטוב, עודד פורר ויוליה מלינובסקי; הצעת חוק לתיקון פקודת התעבורה (חובת רישיון נהיגה לאופניים עם מנוע עזר), התשע"ט–2018, מאת חברת הכנסת יעל גרמן; הצעת חוק חסינות חברי הכנסת, זכויותיהם וחובותיהם (תיקון – ביטול חסינות חבר הכנסת מטעמי תום לב או הפליה), התשע"ט–2018, מאת חברי הכנסת עיסאווי פריג', מוסי רז, אילן גילאון, מיכל רוזין ותמר זנדברג; הצעת חוק אימוץ ילדים (תיקון – איסור הפרדה בין אחים בהליך אימוץ), התשע"ט–2018, מאת חברי הכנסת פנינה תמנו, אורלי לוי אבקסיס, יוליה מלינובסקי, יעקב אשר, יחיאל חיליק בר, מוסי רז, קארין אלהרר, דב חנין, אברהם נגוסה, נאוה בוקר, נורית קורן, דוד אמסלם, אלי אלאלוף, מרב מיכאלי, מיקי רוזנטל, אילן גילאון, עליזה לביא ולאה פדידה; הצעת חוק הביטוח הלאומי (תיקון – דמי אבטלה למתמחים), התשע"ט–2018, מאת חברי הכנסת מיכאל מלכיאלי וינון אזולאי; הצעת חוק התפזרות הכנסת העשרים, התשע"ט–2018, מאת חברי הכנסת תמר זנדברג, אילן גילאון, עיסאווי פריג',

ירדנה מלר-הורוביץ: מיכל רוזין ומוסי רז; הצעת חוק הבחירות לכנסת (תיקון – אחוז החסימה), התשע"ט–2018, מאת חבר הכנסת מכלוף מיקי זוהר; הצעת חוק הרשויות המקומיות (פטור חיילים, נפגעי מלחמה ושוטרים מארנונה) (תיקון – הנחה בארנונה לנכה המתגורר בבית הוריו), התשע"ט–2018, מאת חברי הכנסת עמר בר-לב, איתן ברושי, פנינה תמנו, דוד אמסלם, דוד ביטן, איציק שמולי, חיים ילין, מיכל רוזין, יואב בן צור, מנחם אליעזר מוזס, אלי אלאלוף, נחמן שי, עליזה לביא ויוליה מלינובסקי; הצעת חוק ערבות למשכנתאות (תיקון – ערבות מדינה לדירה יחידה), התשע"ט–2018, מאת חברת הכנסת אורלי לוי אבקסיס; הצעת חוק ערבות למשכנתאות (תיקון – ערבות מדינה לדירה יחידה), התשע"ט–2018, מאת חברת הכנסת אורלי לוי אבקסיס; הצעת חוק-יסוד: ישראל – מדינת הלאום של העם היהודי (תיקון – הוספת שוויון זכויות לכלל אזרחי המדינה), מאת חבר הכנסת מיקי רוזנטל; הצעת חוק-יסוד: ישראל – מדינת הלאום של העם היהודי (תיקון – ביטול החוק), מאת חברי הכנסת מוסי רז, אילן גילאון, תמר זנדברג, מיכל רוזין ועיסאווי פריג'; הצעת חוק-יסוד: ישראל – מדינת הלאום של העם היהודי (תיקון – ביטול החוק), מאת חברי הכנסת יוסף ג'בארין, ג'מעה אזברגה, סעיד אלחרומי, טלב אבו עראר, עבד אל חכים חאג' יחיא, עאידה תומא סלימאן, איימן עודה, מסעוד גנאים, אחמד טיבי, דב חנין וניבין אבו רחמון; הצעת חוק להגדלת שיעור ההשתתפות בכוח העבודה ולצמצום פערים חברתיים (מענק עבודה) (תיקון – גמלה או תשלום להורה עצמאי), התשע"ט–2018, מאת חברי הכנסת מירב בן ארי ואלי אלאלוף; הצעת חוק הבחירות לכנסת (תיקון – אחוז החסימה), התשע"ט–2018, מאת חבר הכנסת מוסי רז; הצעת חוק הגנה על בריאות הציבור (מזון) (תיקון – סמכות שר הכלכלה והתעשייה לעניין משקאות משכרים), התשע"ט–2018, מאת חבר הכנסת רועי פולקמן; הצעת חוק הארכיונים (תיקון – הגדרת חומר ארכיוני), התשע"ט–2018, מאת חברי הכנסת מירב בן ארי, רועי פולקמן, טלי פלוסקוב, דב חנין, משה מזרחי, יואל חסון,

ירדנה מלר-הורוביץ: איילת נחמיאס ורבין, פנינה תמנו ואיציק שמולי; הצעת חוק-יסוד: השוויון, מאת חברי הכנסת מוסי רז, אילן גילאון, תמר זנדברג, מיכל רוזין ועיסאווי פריג'; הצעת חוק איסור הפליה בדיור, התשע"ט–2018, מאת חברי הכנסת אילן גילאון, תמר זנדברג, עיסאווי פריג', מיכל רוזין ומוסי רז; הצעת חוק לתיקון פקודת התעבורה (העלאת גיל הרכיבה על אופניים חשמליים), התשע"ט–2018, מאת חברת הכנסת מירב בן ארי; הצעת חוק ביטוח בריאות ממלכתי (תיקון – החזר דמי נסיעה במונית), התשע"ט–2018, מאת חברי הכנסת יעקב אשר, משה גפני, אורי מקלב וישראל אייכלר; הצעת חוק לתיקון פקודת הרוקחים (כתב ברייל), התשע"ט–2018, מאת חברי הכנסת עודד פורר, חמד עמאר ורוברט אילטוב; הצעת חוק לתיקון פקודת בריאות העם (מדיניות חיסונים לאומית ומתן תמריצים להתחסנות), התשע"ט–2018, מאת חברי הכנסת יואל חסון ושולי מועלם-רפאלי; הצעת חוק הכניסה לישראל (תיקון – ביטול האיסור על מתן אשרה ורישיון ישיבה לקורא לחרם על ישראל), התשע"ט–2018, מאת חברי הכנסת תמר זנדברג, אילן גילאון, עיסאווי פריג', מיכל רוזין, מוסי רז ודב חנין; הצעת חוק המועצות האזוריות (בחירת ראש המועצה) (תיקון – הגשת רשימה על ידי סיעה או מפלגה), התשע"ט–2018, מאת חברת הכנסת שרן השכל.

ירדנה מלר-הורוביץ: הסכם אזור סחר חופשי בין ממשלת מדינת ישראל לבין הרפובליקה של פנמה.

ירדנה מלר-הורוביץ: מסקנות ועדת העלייה, הקליטה והתפוצות בעקבות דיון מהיר בהצעתו של חבר הכנסת אלעזר שטרן בנושא: תופעת בריחת המוחות – המניעים להגירה מהארץ; מסקנות ועדת העבודה, הרווחה והבריאות בעקבות דיון מהיר בהצעתן של חברות הכנסת איילת נחמיאס ורבין ויעל גרמן בנושא: חשש מהתפרצות מחלת החצבת בישראל; מסקנות ועדת הכלכלה בעקבות דיון מהיר בהצעתם של חברי הכנסת מיכל רוזין, אכרם חסון, אברהם נגוסה, יוליה מלינובסקי, אלעזר שטרן ויחיאל חיליק בר בנושא: התנהלות מפלה וגזענית כלפי עובדים יוצאי אתיופיה.

ירדנה מלר-הורוביץ: תודה.

יולי יואל אדלשטיין: תודה למזכירת הכנסת.

יולי יואל אדלשטיין: חברי הכנסת, לפני שנעבור לנאומים בני דקה, אני רוצה לקדם בברכה קבוצת נשים מן הקהילה היהודית בפיטסבורג, פנסילבניה, הנוכחת כאן ביציע האורחים.

יולי יואל אדלשטיין: הנשים האלו לוקחות כעת חלק במסע מיוחד שמטרתו היא חיזוק הקשר של יהודי התפוצות לישראל דרך העצמת הקהל הנשי.

יולי יואל אדלשטיין: החדשות הנוראות מארצות הברית הגיעו אליהן במהלך שהותן בארץ, והחרידו את ליבן כשם שהחרידו כל לב יהודי וכל לב של בן אדם בכל מקום שהוא.

יולי יואל אדלשטיין: לצערי, ראיתי כי גם את האירוע הטרגי הזה היו מי שניסו לגייס לטובת ניצחון במאבקים אידיאולוגיים ובמחלוקות פוליטיות.

יולי יואל אדלשטיין: חבריי, העת הזו אינה עת לוויכוחים, להתנצחויות או לחילופי האשמות.

יולי יואל אדלשטיין: מול האנטישמיות האכזרית, שקמה עלינו לכלותנו דור אחר דור, כולנו עם אחד.

יולי יואל אדלשטיין: זה לא משנה איפה נגור, באיזו שפה נדבר ובאיזה נוסח נתפלל.

יולי יואל אדלשטיין: אני מבקש לחזק את אורחותינו מפיטסבורג ולשלוח לקהילה היהודית שם חיבוק של נחמה מכלל חברי הכנסת.

יולי יואל אדלשטיין: תמיד תהיו רצויים בכנסת ותמיד ברוכים בבואכם לישראל.

יולי יואל אדלשטיין: ברוכות הבאות לישראל.

יולי יואל אדלשטיין: חברי הכנסת, אנחנו עוברים לנאומים בני דקה.

יולי יואל אדלשטיין: אני מפעיל את ההצבעה על מנת שתוכלו להירשם.

יולי יואל אדלשטיין: בבקשה, ההרשמה החלה.

יולי יואל אדלשטיין: חבר הכנסת יחיאל חיליק בר, תפתח היום את הנאומים, בבקשה, בזמן שמביאים לי את הניירת.

אורן אסף חזן: – – – תברך אותי עוד פעם – – – זאת הייתה ברכה כזאת מרגשת, אולי הוא רוצה לחזור עליה.

יחיאל חיליק בר: לטובתך, אני לא אתייחס לזה פה בנאום.

אורן אסף חזן: נפלת בפח.

יולי יואל אדלשטיין: בבקשה, חבר הכנסת יחיאל חיליק בר.

יחיאל חיליק בר: תודה, אדוני היושב-ראש.

יחיאל חיליק בר: אני רוצה לציין שאני סיימתי לא מזמן כנס מאוד מאוד מרגש, שהובלתי יחד עם חברת הכנסת תמר זנדברג וגם יחד עם שותפי יהודה גליק, שלושה חברי כנסת בשלוש מפלגות, קואליציה ואופוזיציה – אבל אדוני היושב-ראש, היותר-מרגש היה שהיו בכנס רבנים מהימין הלאומי-הדתי יחד עם רבנים רפורמים – ודווקא לא על ה-issue היהודי, שאנחנו רגילים להתווכח עליו, אלא דווקא על חוק שיגיע בשבוע וחצי הקרובים למליאת הכנסת, לפיקוח על יצוא נשק ישראלי, שחלילה לא יגיע לידיים של דיקטטורים או מדינות שמפירות זכויות אדם.

יחיאל חיליק בר: אדוני היושב-ראש, היית צריך לשמוע את הרב יואל בן-נון ואחרים מצטטים מההלכה היהודית, מהמדרש היהודי, את הרמב"ם ואחרים, ואומרים כמה מדינת ישראל לא יכולה להיות אפילו בצחוק מדינה ששולחת חלילה נשק למדינות מפירות זכויות אדם, ושחלילה נשק שלנו ירצח סתם אזרחים חפים מפשע, או אפילו, כפי שהוכח במקרה האיראני ואחרים, יחזור בסופו של דבר ויפגע בנו כישראלים או יפגע ביהודים ברחבי העולם.

יחיאל חיליק בר: אני מאוד מקווה, אדוני היושב-ראש, ואני אסיים בזה, שגם ועדת השרים שתדון בזה וגם הקואליציה – כשיגיע החוק לכנסת בשבועיים הקרובים – ישקלו בכובד ראש לתמוך בקריאה טרומית בחוק הזה, שהוא באמת מאוזן.

יחיאל חיליק בר: הוא חלילה לא פוגע לא בביטחון ישראל ולא ביצוא הישראלי, אבל הוא כן שם סייגים וגדרות על הפצה ומכירה לא חוקית ולא מוסרית של נשק למדינות שמפירות זכויות אדם.

יחיאל חיליק בר: תודה, אדוני היושב-ראש.

יולי יואל אדלשטיין: תודה, אדוני.

יולי יואל אדלשטיין: חבר הכנסת טלב אבו עראר, בבקשה, אדוני, ואחריו – חבר הכנסת יהודה גליק.

טלב אבו עראר: תודה, מכובדי היושב-ראש.

טלב אבו עראר: היום 29 באוקטובר, יום הזיכרון ה-62 לטבח בכפר קאסם.

טלב אבו עראר: בשנת 1956 נורו למוות 49 מתושבי כפר קאסם על ידי שוטרי משמר הגבול.

טלב אבו עראר: ממשלת בן-גוריון בזמנו הסתירה את הפרשה מהציבור.

טלב אבו עראר: ממשלת ישראל היום ממשיכה להתעלם מהטבח הנורא ומהפשע הבלתי-נשכח.

טלב אבו עראר: ואני פונה לממשלת ישראל – להכיר בטבח ולהתנצל באופן שאינו משתמע לשתי פנים.

טלב אבו עראר: 29 באוקטובר צריך להפוך ליום הזיכרון הלאומי וצריך ללמד במערכת החינוך על הטבח.

טלב אבו עראר: זו התשובה הנכונה והאמיתית לטבח נתעב שכזה.

טלב אבו עראר: (אומר בערבית: תהילה וחיי נצח לשהידים שלנו החפים מפשע וחרפה וקלון לפושע הקצב.

טלב אבו עראר: ) תודה.

אורן אסף חזן: גינית את הרצח בפנסילבניה אתמול?

יולי יואל אדלשטיין: תודה לחבר הכנסת טלב אבו עראר.

יולי יואל אדלשטיין: חבר הכנסת יהודה גליק, בבקשה, אדוני, ואחריו – חבר הכנסת עבד אל חכים חאג' יחיא.

יהודה גליק: אדוני היושב-ראש, חבריי חברי הכנסת המתוקים והמתוקות מן הקואליציה ומן האופוזיציה, אורחים יקרים, Welcome, our hearts, of all people of Israel, are with you.

יהודה גליק: ברוכים הבאים גם לאורחים מבית ספר עתידים חולון.

יהודה גליק: אדוני היושב-ראש, אזרחי ישראל יוצאים מחר ליום בחירות מוניציפליות.

יהודה גליק: יש פה הזדמנות גדולה לחגיגה לדמוקרטיה, ואין לי צל של ספק, ש-99% מהאוכלוסייה כך יראו את זה – תחרות, התמודדות, זו נשמת אפה של הדמוקרטיה.

יהודה גליק: לצערנו, פעם אחר פעם יש כאלה המנצלים ימים כאלה למעשים שפוגעים בכולנו.

יהודה גליק: אני מאחל הצלחה לכל המתמודדים.

יהודה גליק: ההצלחה הראשונית היא שהתחרות, ההתמודדות, תהיה מכובדת.

יהודה גליק: אני, כמובן, מאחל שהמועמדים והמועמדות הכי טובים ייבחרו, ובהחלט שמח שיש גם הרבה מועמדות.

יהודה גליק: אני גם כמובן מאחל לכולנו שתהיינה בחירות דמוקרטיות, הוגנות, מכבדות, ובכך נשמור על כבודנו ועל כבוד מדינתנו.

יהודה גליק: תודה רבה.

אורן אסף חזן: – – –

יולי יואל אדלשטיין: תודה, חבר הכנסת גליק.

יולי יואל אדלשטיין: הלוואי, מפיך לאוזני הקדוש ברוך הוא, כפי שאומרים, כי בינתיים התמונה היא שונה לגמרי, וכנראה נצטרך לעשות בכנסת, בשוך הקרבות, דיון על כל מה שקורה.

יולי יואל אדלשטיין: חבר הכנסת עבד אל חכים חאג' יחיא, בבקשה, אדוני, ואחריו – חברת הכנסת יוליה מלינובסקי.

עבד אל חכים חאג' יחיא: בסם אללה א-רחמאן א-רחים.

עבד אל חכים חאג' יחיא: כבוד היושב-ראש, היום יום הזיכרון ה-62 לטבח כפר קאסם.

עבד אל חכים חאג' יחיא: כל הזמן אמרנו שזו לא הוראה שלא הובנה נכון; כל הזמן אמרנו שזו הייתה תוכנית, התוכנית הייתה טרנספר לערבים במשולש.

עבד אל חכים חאג' יחיא: אמרנו את זה במפורש כל השנים, עד שלפני שנה, בריאיון עם הפושע שביצע בידיו, במו ידיו, את הטבח – שדמי – הוא התוודה ואמר במפורש: זה לא הוראות שלא הובנו נכון.

עבד אל חכים חאג' יחיא: זה הוראות מפורשות ומפורטות להרוג, זה עניין פוליטי, זה הוראות שבאו מלמעלה.

עבד אל חכים חאג' יחיא: לכן המחויבות של ממשלת ישראל, לפחות בטבח הזה, שאי-אפשר לבוא ולהגיד שזה היה במלחמה – אלה אזרחים שטבחו בהם במפורש.

עבד אל חכים חאג' יחיא: מדינת ישראל מנסה כל השנים – ממשלת ישראל – לדחות הצעות חוק להכיר בטבח הזה.

עבד אל חכים חאג' יחיא: הגיע הזמן להתבייש ולהודות – – –

אורן אסף חזן: תגנה את הפיגועים פה.

עבד אל חכים חאג' יחיא: להתבייש ולהודות, כי זה לא – – –

אורן אסף חזן: תגנה את הפיגועים פה, תתבייש.

יולי יואל אדלשטיין: תודה לחבר הכנסת עבד אל חכים חאג' יחיא.

יולי יואל אדלשטיין: חברת הכנסת יוליה מלינובסקי, בבקשה גברתי, ואחריה – חברת הכנסת לאה פדידה.

יוליה מלינובסקי: תודה, אדוני היושב-ראש.

יוליה מלינובסקי: חבריי חברי הכנסת, אני כן רוצה לברך את האורחים מהעיר שלי, חולון.

יוליה מלינובסקי: עשיתם דרך טובה לירושלים, אני עושה את זה כל יום, תיהנו.

יוליה מלינובסקי: אני רוצה לדבר איתכם על התופעה המטרידה, המדאיגה, המזעזעת, ולכל אזרח זה צריך לעשות צמרמורת, מה שאנחנו רואים, השתלשלות העניינים – אדוני.

יולי יואל אדלשטיין: חבר הכנסת גליק, מעריך את המעשה, אבל – בבקשה, גברתי, תמשיכי.

אורן אסף חזן: בגלל זה אני לא עליתי, לא רציתי להפריע.

יוליה מלינובסקי: אנחנו כאזרחים צריכים עכשיו לא לשבת בשקט, ואנחנו לא יושבים בשקט, לאור ההתנהלות של גורמי אכיפת החוק בתיק תאיר ראדה, זיכרונה לברכה.

יוליה מלינובסקי: אחרי 12 שנה, אחרי כל הערכאות המשפטיות, אנחנו רואים שוב פעם ראיות חדשות שאיכשהו היו בסתר, אף אחד לא ראה אותן, אף אחד לא בדק אותן.

יוליה מלינובסקי: משטרת ישראל סגרה גרסה; הפרקליטות, במקום לבחון נתנה גיבוי, ומערכת המשפט שמה חותמת כשרות.

יוליה מלינובסקי: במקום הזה היה יכול להיות כל אזרח, בכל זמן.

יוליה מלינובסקי: אנחנו צריכים לפעול, כדי לבדוק ולחקור מה קרה, מה הייתה השתלשלות העניינים שם, גם כן כדי ללמוד לקח למקרים הבאים, ואני חושבת שהכנסת תצטרך לדון על כך בהמשך.

יולי יואל אדלשטיין: תודה, גברתי.

יולי יואל אדלשטיין: רק לידיעתך, כמו לידיעת כל אלה – ויש כמה – שהגישו שאילתות, הצעות לסדר-היום, הצעות לדיון מהיר: בעצה אחת עם היועץ המשפטי לכנסת אנחנו החלטנו שהכנסת עדיין לא יכולה לדון בזה.

יולי יואל אדלשטיין: אני מקווה שבהמשך – – –

יוליה מלינובסקי: התיק כרגע סגור, אין סמכות ליועץ המשפטי לקבוע – כי אין חקירה, אין התנהלות, אין שום דבר, וזו בריחה מאחריות.

יולי יואל אדלשטיין: יכול להיות – – –

יוליה מלינובסקי: ולא על התיק הזה ספציפית אלא על התנהלות גורמי אכיפת החוק.

יולי יואל אדלשטיין: זה לא היה הניסוח של ההצעות.

יולי יואל אדלשטיין: כל ההצעות דיברו ספציפית על רצח תאיר ראדה, זיכרונה לברכה, ולכן הנשיאות החליטה בינתיים להימנע מאישור.

יולי יואל אדלשטיין: בבקשה, חברת הכנסת לאה פדידה.

יולי יואל אדלשטיין: אחריה – חבר הכנסת ישראל אייכלר.

לאה פדידה: אדוני היושב-ראש, כנסת נכבדה, אני רוצה, בדקה הזאת, כשאתה נמצא פה, להגיד לך שבזמן האחרון אנחנו חוברים, קואליציה ואופוזיציה, להעלות נושאים לסדר-היום שהם דחופים, שהם נוגעים בחיי האזרחים, ואנחנו מוצאים את עצמנו, חברי כנסת מהאופוזיציה והקואליציה, נואמים יחד כשאין לא שר, לא תגובת ממשלה, לא התייחסות למה שאנחנו אומרים.

לאה פדידה: בעצם, הכלי הזה, אתם מעקרים אותו ולא מאפשרים לנו, כחברי כנסת, להביא את מצוקתם של האזרחים והאזרחיות.

לאה פדידה: אנחנו באמת בוחרים בקפידה להגיש את ההצעה לסדר-היום, חוברים קואליציה ואופוזיציה, נלחמים כדי שתקבלו את ההצעה לסדר-היום שלנו, נשארים עד מאוחר לדברים דחופים, לא סתם קוראים לזה "הצעה דחופה לסדר-היום", ובסופו של דבר כשאנחנו מגיעים לכנסת יש יחס של זלזול – לא תשובת ממשלה, לא שרים.

לאה פדידה: אל תעקרו את הכלי הפרלמנטרי החשוב הזה ובואו תתייחסו אלינו, על מנת שנוכל לתת מענה לאזרחים והאזרחיות.

לאה פדידה: תודה.

יולי יואל אדלשטיין: תודה, חברת הכנסת לאה פדידה.

יולי יואל אדלשטיין: חבר הכנסת ישראל אייכלר, בבקשה, אדוני.

יולי יואל אדלשטיין: אחריו – חבר הכנסת סעיד אלחרומי.

ישראל אייכלר: כבוד היושב-ראש, היה שווה לראות את ירושלים בתפארתה במערכת הבחירות הזאת.

ישראל אייכלר: כבעל ניסיון אני אומר לכם שהרב יוסי דייטש מצליח לקדש שם שמיים בצורה יוצאת דופן.

ישראל אייכלר: הוא נכנס למלכודות, נפגש עם כל מיני אנשים, והוא יוצא בשלום ללא פגע.

ישראל אייכלר: בימים האלה התגלה שגם אם בכל ימות השנה חלק מהתקשורת מנסה להפיץ שנאה ואיבה, הוא יוצר שסע בעם אבל הוא לא משקף את המציאות.

ישראל אייכלר: התקשורת מציגה את מורכבות החיים המשותפים בירושלים, לחרדים ולאחרים, כאילו איש את רעהו חיים בלעו.

ישראל אייכלר: היה שווה, הייתה שווה כל מערכת הבחירות הזאת כדי להכיר את ירושלים האמיתית.

ישראל אייכלר: היא יודעת להיות שונה, להכיל את כל השבטים השונים והמגוונים החיים בה, לא כמו תרבות העדר החד-גונית הקיימת במקומות אחרים.

ישראל אייכלר: זאת הייתה הזדמנות נהדרת לגלות את היכולת של אזרחי ירושלים להכיל מועמד חרדי בעל סבר פנים יפות, שהכריע את סרטוני ההסתה בפנים מאירות ובלשון של זהב.

ישראל אייכלר: זוהי מכה מוחצת להפחדה בתקשורת הפייק ניוז, ולהסתה באתרים וברשתות ובסרטונים נגד החרדים.

ישראל אייכלר: מנסים ליצור פחד מפני השחורים המשתלטים על השכונה, על העיר ועל המדינה.

ישראל אייכלר: כל מי שפותח פה נגד הדת היהודית זוכה לכותרות ענק, וכך נוצר רושם של חרב איש באחיו.

ישראל אייכלר: הביטו אל המועמד החרדי שהצליח לאחד מאחוריו חלקים רחבים ושונים מהאוכלוסייה.

ישראל אייכלר: ממנו נלמד כולנו כיצד לנהל מערכת פוליטית ללא הסתה.

ישראל אייכלר: תודה ובהצלחה.

יולי יואל אדלשטיין: תודה, חבר הכנסת אייכלר.

יולי יואל אדלשטיין: חבר הכנסת סעיד אלחרומי, בבקשה, אדוני.

יולי יואל אדלשטיין: אחריו – חבר הכנסת אורן אסף חזן.

סעיד אלחרומי: תודה, אדוני היושב-ראש.

סעיד אלחרומי: חבריי חברי הכנסת, מחר מיליוני אזרחי המדינה הולכים לקלפי כדי לבחור את נציגיהם במועצות וברשויות המקומיות, ותקוותנו שהיום הזה יעבור כחגיגת דמוקרטיה וכל אזרח ואזרחית יממשו את זכותם להצביע בצורה הנאותה, בלי לחץ ובלי כפייה.

סעיד אלחרומי: אבל זו העת, אדוני היושב-ראש, חבריי חברי הכנסת, להזכיר גם את החצר האחורית של מדינת ישראל, את עשרות אלפי תושבי הכפרים הלא-מוכרים בנגב, שלא רק שהם מחוסרי שירותים בסיסיים כמו מים, חשמל, כבישים וכו', אלא גם נטולי זכות הצבעה לבחירת מנהיגיהם.

סעיד אלחרומי: אנחנו מדברים על רח'מה, על אום מתנאן, על ח'רבת אל-וטן, על א-סר, על עבדה, ועל עוד ועוד יישובים, 35 יישובים שלא ילכו כמו שאר אזרחי המדינה לבחור מחר את מנהיגיהם.

יולי יואל אדלשטיין: תודה, חבר הכנסת אלחרומי.

יולי יואל אדלשטיין: חבר הכנסת אורן אסף חזן, בבקשה, אדוני.

יולי יואל אדלשטיין: אחריו – חברת הכנסת קסניה סבטלובה.

אורן אסף חזן: כבוד היושב-ראש, חבריי חברותיי חברי הכנסת, אורחים יקרים ביציע, עם ישראל כולו, קודם כול, אדוני היושב-ראש, אני לא יודע אם ידעת, אבל בדיוק היום ב-1957 נפצע ראש הממשלה בן-גוריון, ונפצעו גם גולדה, השר שפירא, השר כרמל, כשרימון הושלך למליאה.

אורן אסף חזן: אני חושב שאנחנו צריכים להסתכל על זה גם היום ולראות איך השיח שמשתנה לנו לנגד העיניים מסכן גם את הפוליטיקאים, ובכלל את עם ישראל.

אורן אסף חזן: אנחנו מגנים אלימות, ומתנגדים לאלימות, ונלחמים באלימות בכל תוקף.

אורן אסף חזן: ומפה אני גם מתחבר לחברי הכנסת של הרשימה החמאסית המשותפת, שעלו לפה אחד אחרי השני וסיפרו לנו עד כמה הם מצטערים על הטבח בכפר קאסם, שכנראה שטוב שקרה – –

ענת ברקו: לא, אורן.

אורן אסף חזן: – – והם מבקשים להגיד שמדינת ישראל צריכה להתנצל.

אורן אסף חזן: הם תוקפים אותנו פעם אחר פעם, אבל מעולם לא שמעתי אותם עולים לכאן ומתנצלים על הפיגועים הנוראיים, על התקיפה הנוראה נגד יהודים בכל ארץ ישראל, על חברים וחברות שלנו שנרצחים.

אורן אסף חזן: הם מסיתים לטרור, הם גורמים לאנשים לצאת לפיגועים, הם משתפים פעולה עם האויב ואז הם מטיפים לנו מוסר.

אורן אסף חזן: אדוני היושב-ראש, הם לא יטיפו לנו מוסר.

אורן אסף חזן: מדינת ישראל – המוסרית ביותר בעולם.

אורן אסף חזן: צבא הגנה לישראל – המוסרי ביותר בעולם, אף אחד לא יוכל לנו.

אורן אסף חזן: תזכרו תמיד, עם ישראל חי.

אורן אסף חזן: תודה רבה.

יולי יואל אדלשטיין: תודה.

יולי יואל אדלשטיין: חברת הכנסת קסניה סבטלובה, בבקשה, גברתי, ואחריה – חבר הכנסת אכרם חסון.

קסניה סבטלובה: כבוד היושב-ראש, חבריי חברי הכנסת, נורא לחשוב שגם ברגעים הכי קשים לעם שלנו, כאשר העם שלנו מותקף, כאשר בני העם שלנו עוד מדממים למוות בבית הכנסת בפיטסבורג, עדיין יש כאלה בינינו, אפילו כאן במשכן הזה, אפילו בוועדת העלייה והקליטה היום בבוקר, שמתעקשים לעשות איפה ואיפה בין יהודים, שלא מסוגלים לומר את המשפט: בית כנסת יהודי בפיטסבורג.

קסניה סבטלובה: לא מסוגלים.

קסניה סבטלובה: הם מתחמקים.

קסניה סבטלובה: הם אומרים: מבנה עם סממנים יהודיים.

קסניה סבטלובה: תחשבו על זה.

קסניה סבטלובה: תחשבו על הניסוח הזה, ניסוח זדוני, כאשר האויבים שלנו, מי שיהיו, המחבלים האסלאמים או האנטישמים בארצות הברית, הלבנים – הם לא עושים איפה ואיפה: הם לא בודקים אם בית הכנסת עומד בסטנדרטים המחמירים של הרבנות הראשית בישראל או שהוא לא עומד בסטנדרטים האלה; אם היהודי הזה הוא יהודי על פי האימא או שהוא יהודי רק על פי האבא; אם היהודי הזה עומד בקריטריונים ההלכתיים הגבוהים או שהיהודי הזה פשוט מרגיש שהוא יהודי וחי את אורח החיים היהודי.

קסניה סבטלובה: לא, כאשר הם רואים כל סממן יהודי, כפי שהתבטא היום דובר של הרב הראשי לאו, הם פשוט רוצחים, הם הורגים.

קסניה סבטלובה: ואני קוראת היום לכל האנשים האחראיים – כאלה שהם לא אחראיים משתמשים דווקא במצב הזה היום כדי לעשות פילוג ולהוסיף לפילוג הזה שקיים בלאו הכי בעם שלנו – כל האנשים האחראיים, בכל הצדדים של הקשת הפוליטית, אני אומרת לכם: תפסיקו.

קסניה סבטלובה: אנחנו עם אחד.

קסניה סבטלובה: החוזקה שלנו, היכולת שלנו לשרוד, היא רק בזכות זה שאנחנו נהיה מאוחדים.

יולי יואל אדלשטיין: תודה, חברת הכנסת סבטלובה.

יולי יואל אדלשטיין: חבר הכנסת אכרם חסון, בבקשה, אדוני.

יולי יואל אדלשטיין: אחריו – חבר הכנסת דב חנין.

אכרם חסון: אדוני היושב-ראש, לצערי הרב לא בכל יישוב ערבי ניתן להצביע מחר בצורה דמוקרטית, בצורה חופשית.

אכרם חסון: לפני יומיים זרקו רימון וירו כמה יריות, פעמיים, על ביתו של מועמד לראשות העיר בקלנסווה, ולכן הוא הסיר את המועמדות אתמול והתפטר.

אכרם חסון: וזה כמובן ממשיך בכפר מנדא.

אכרם חסון: תהיה אלימות, אנחנו רואים את זה גם בנצרת, וחבל שזה מרתיע את האנשים המסכנים, החלשים, שאין להם כוח.

אכרם חסון: בסופו של דבר זה מבריח את האנשים הטובים מלבוא לשירות המוניציפלי כדי לשרת את היישוב, לפתח אותו ולקדם אותו.

אכרם חסון: ולכן אני מבקש גם מכבודך לפנות למשטרה, לחזק את כל היישובים, לאפשר לכל אזרח לבחור בצורה דמוקרטית את האנשים המתאימים ביותר, כדי שנוכל סוף-סוף להגיע לנקודת זינוק שווה ולשרת את האוכלוסייה נאמנה.

אכרם חסון: תודה רבה.

יולי יואל אדלשטיין: תודה, חבר הכנסת אכרם חסון.

יולי יואל אדלשטיין: חבר הכנסת דב חנין, בבקשה, אדוני, ואחריו – חברת הכנסת ענת ברקו.

דב חנין: תודה לך, אדוני היושב-ראש.

דב חנין: פאשיסט גלוי נבחר לנשיאות ברזיל.

דב חנין: אדם שהכריז שהוא תומך בדיקטטורה; אמר שאי-אפשר לפתור בעיות לאומיות רציניות עם דמוקרטיה; אם כמה חפים מפשע ימותו זה בסדר; אני מעדיף שבני ימות בתאונה מאשר שהוא יהיה הומוסקסואל.

דב חנין: אלה הן אמירות של נשיא ברזיל החדש, בולסונרו, שגם אמר לחברת קונגרס שהוא לא יאנוס אותה, כי: את לא שווה את זה; אמר שבתי הסוהר הם מקומות נפלאים.

דב חנין: אדוני היושב-ראש, דברים רעים קורים בעולם.

דב חנין: לתמונה הקשה הזו, כמובן, צריך להוסיף את הפיגוע הנורא שהיה בבית הכנסת בפיטסבורג, שעליו עוד נדבר ביום רביעי.

דב חנין: אבל בתוך החשכה הזו אני רוצה גם לציין דבר מאיר, מוסיף אור: הקהילה המוסלמית האמריקנית הושיטה את ידיה לעזרת הקורבנות של הטבח והקהילה היהודית בפיטסבורג.

דב חנין: שני ארגונים מוסלמיים אמריקניים פתחו בקמפיין של מימון המונים, אמרו: אנחנו נגיב על הרשע בעשיית טוב, כמו שהורה הנביא מוחמד.

דב חנין: ככה הם כותבים.

דב חנין: הם מצטטים מדבריו: גלו חמלה ליושבי הארץ, והיושב במרומים יגלה חמלה כלפיכם.

דב חנין: הם פתחו בקמפיין מימון המונים של 25,000 דולר, למימון טיפולים רפואיים והוצאות של הלוויות, וכבר בשעות הראשונות הגיעו ל-111,000 דולר.

דב חנין: אני אומר: הלוואי שהאור יגרש את החושך.

דב חנין: תודה רבה.

יולי יואל אדלשטיין: תודה לחבר הכנסת דב חנין.

יולי יואל אדלשטיין: חברת הכנסת ענת ברקו, בבקשה, גברתי, ואחריה – חבר הכנסת אילן גילאון.

ענת ברקו: תודה, אדוני היושב-ראש.

ענת ברקו: כנסת נכבדה, כבוד השר, אני רוצה להתייחס לתופעה שנקראת אנרכיסטים על הגדר, כי גם בשישי האחרון נפצעו שלושה חיילי מג"ב, שוטרי מג"ב, לוחמים, בנעלין.

ענת ברקו: יש תופעה של ישראלים, אזרחי ישראל, שיוצאים מתל אביב, ככה, פאן ביום שישי בבוקר, הבילוי השבועי שלהם, משלמים שכר לפורעים פלסטינים במוקדי חיכוך, חלק מהם על גדר הביטחון, חלק לא, ועל הדרך פוגעים בחיילים ופוגעים באזרחים, ומעסיקים את צה"ל במשהו שהוא לא צריך להיות עסוק בו.

ענת ברקו: אליי הגיע ללשכה, אדוני היושב-ראש, מ"פ שנפצע מאבן שנחתה על ראשו.

ענת ברקו: הוא איבד עין.

ענת ברקו: הוא איבד עין.

ענת ברקו: אז בסדר, אני מסכימה שלא רוצים שיהיו מימין ומשמאל פורעים ואנשים שהם מפירי חוק, אבל אני לא רואה את האכיפה של גורמי הביטחון על האנרכיסטים על הגדר – בכך שלא רצים אחר המקורות הכספיים שלהם למימון החינגות האלה, כולל הבאת תיירים מחו"ל, כולל כל מיני מסיבות מפוקפקות ומשהו מאוד מאוד חברתי.

ענת ברקו: מצלמים ילדים, מצלמים חיילים, מציקים לחיילים בשעת תפקיד, מעלים לרשת החברתית.

ענת ברקו: צריך לשים סוף לזה.

ענת ברקו: התופעה של אנרכיסטים על הגדר – זהו פלג מתנועת מצפן הידועה לשמצה, וצריך לשים לכך סוף.

ענת ברקו: תודה, אדוני.

יולי יואל אדלשטיין: תודה לחברת הכנסת ברקו.

יולי יואל אדלשטיין: חבר הכנסת אילן גילאון, בבקשה, אדוני.

יולי יואל אדלשטיין: אחריו, אחרון הדוברים יהיה חבר הכנסת עודד פורר.

אילן גילאון: תודה, אדוני.

אילן גילאון: חיבוק חם לאחינו מקהילת פיטסבורג, שנפגעו בפיגוע הרשע, שכנראה צומח על קרקע מאוד פורייה בארצות הברית בימים כאלה.

אילן גילאון: כמה חבל שאנחנו צריכים להגיע לאירוע של שבר ואסון כדי לדבר על אחינו, בעוד המדינה שלנו היא כנראה המדינה היחידה בעולם הדמוקרטי כולו שמפלה – לא ערבים, שזה הפך לחזון נפרץ, אלא מפלה יהודים, יהודים רפורמים ויהודים קונסרבטיבים, כאן אצלנו, במקום הזה.

אילן גילאון: כדאי שנזכור את הדברים האלה לא רק בימי שבר וכאב אלא גם בימים רגילים: אלה בני אחינו, והעם היהודי – ראוי לו שיהיה קצת יותר נגיש וקצת יותר מקבל.

יולי יואל אדלשטיין: תודה, חבר הכנסת גילאון.

יולי יואל אדלשטיין: חבר הכנסת עודד פורר, בבקשה, אדוני.

יולי יואל אדלשטיין: אחריו נעבור לחקיקה.

עודד פורר: תודה, אדוני.

עודד פורר: אדוני היושב-ראש, חבריי חברי הכנסת, בדצמבר 2006 הזדעזעה מדינת ישראל מהרצח של תאיר ראדה.

עודד פורר: מאז, כמובן בלחץ ותוך המון מאמצים, הורשע בסופו של דבר רומן זדורוב בכמה ערכאות בגין הרצח הזה ויושב במאסר עד היום.

עודד פורר: יחד עם זאת, הראיות שלכאורה התגלו וחוסר הנוחות שחש אפילו שופט בית המשפט העליון שביקש לזכות את זדורוב מחמת הספק, מעלים את החשש: או שרוצח מסתובב חופשי ואדם חף מפשע יושב בכלא, או שישנה התנהלות שהיא התנהלות קלוקלת בחקירת רצח, ואני לא יודע מה קורה גם בחקירות רצח אחרות.

עודד פורר: אני חושב, אדוני, שדווקא כדי לייצר אמון במערכת המשפט, אמון במשטרה, ולשקם אולי את האמון ותחושת חוסר הנוחות שהציבור מרגיש כלפי הנושא הזה, יש מקום להקים ועדת חקירה פרלמנטרית שתבדוק אם היו כאן כשלים, ובשביל הרצון להגיש את המנחה הזו לציבור מהר ככל האפשר אחרי הרצח בסופו של דבר היו כשלים בחקירה שבגללם אולי הרוצח בכלל מסתובב חופשי.

יולי יואל אדלשטיין: תודה לחבר הכנסת עודד פורר.

יולי יואל אדלשטיין: עד כאן נאומים בני דקה.

יולי יואל אדלשטיין: הכרזה למזכירת הכנסת.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחה היום הצעה בדבר תיקון טעות בחוק פינוי ובינוי (פיצויים) (תיקון מס' 6), התשע"ח–2018.

ירדנה מלר-הורוביץ: תודה.

יולי יואל אדלשטיין: תודה למזכירת הכנסת.

יולי יואל אדלשטיין: [מס' מ/1224; דברי הכנסת, מושב רביעי, חוב' כ"ח, ישיבה 343, עמ' 29211; נספחות.

יולי יואל אדלשטיין: ]

יולי יואל אדלשטיין: חברי הכנסת, אנחנו עוברים לחקיקה, כאמור.

יולי יואל אדלשטיין: הצעת חוק הסיוע המשפטי (תיקון מס' 22 – הוראת שעה), התשע"ט–2018, לקריאה שנייה וקריאה שלישית.

יולי יואל אדלשטיין: יציג את ההצעה יושב-ראש ועדת החוקה, חוק ומשפט, חבר הכנסת ניסן סלומינסקי.

יולי יואל אדלשטיין: בבקשה, אדוני.

ניסן סלומינסקי: אדוני היושב-ראש, יושב-ראש הכנסת, אדוני השר, חבריי חברי הכנסת, בשם ועדת החוקה, חוק ומשפט אני מביא בפניכם הצעה לקריאה שנייה ושלישית בנושא חוק הסיוע המשפטי.

ניסן סלומינסקי: חוק איסור הפליה במוצרים הוא חוק חשוב מאוד, שבו למעשה אנחנו רוצים לקדם את השוויון ולמנוע אפליה בכניסה למקומות ציבוריים ובאספקת מוצרים ושירותים.

ניסן סלומינסקי: מה שקורה בפועל – החוק הזה לא מתממש כמו שצריך.

ניסן סלומינסקי: כשחשבנו מה הסיבות, או כשהממשלה חשבה מה הסיבות – אז מצאו שיש דרך כן לעודד את השימוש בחוק הזה – בכך.

ניסן סלומינסקי: כי אדם, נניח, נפגע מזה שהוא לא מקבל שירות כי הוא גר בפריפריה – עכשיו, מה הוא צריך לעשות?

ניסן סלומינסקי: לקחת עורך דין ולהגיש תביעה.

ניסן סלומינסקי: הוא אומר: עשו לי טובה, יעלה לי כל כך הרבה כסף וכו', לא משתלם לי.

ניסן סלומינסקי: לגשת לסיוע המשפטי, ששם כדי לקבל סיוע בחינם צריך להביא אישורים וקבלות ועושים לו מבחן הכנסה – האדם אומר: עשה לי טובה, אני מוותר.

ניסן סלומינסקי: זה לא טוב.

ניסן סלומינסקי: ולכן הצעת החוק הזאת באה ואומרת שכל מי שנפגע מהחוק הזה יוכל לקבל סיוע משפטי בלי הבדיקה של מבחן ההכנסה.

ניסן סלומינסקי: כתוצאה מזה כל אדם שבאמת נפגע יוכל לקבל את זה, לא יצטרך – ואז החוק הזה, יתחילו להשתמש בו.

ניסן סלומינסקי: ושוב, מאחר שזה ניסיון, אז אמרנו שזה יהיה בהוראת שעה לשלוש שנים.

ניסן סלומינסקי: אני חושב שזה חוק חשוב מאוד, שיעזור מאוד ובאמת ייתן שוויון וימנע אפליה בכניסה למקומות ציבוריים ובאספקת מוצרים ושירותים.

ניסן סלומינסקי: החוק הזה גם מיישם את ההמלצות של הצוות למיגור הגזענות, בעיקר נגד יוצאי אתיופיה, בראשות מנכ"לית משרד המשפטים אמי פלמור, חברתי – שלא נמצאת פה – שעזרה לנו הרבה מאוד בנושא של החוק.

ניסן סלומינסקי: זה חוק שאין עליו הסתייגויות ואני מבקש מחבריי לאשר אותו בקריאה שנייה ושלישית.

יולי יואל אדלשטיין: תודה לחבר הכנסת סלומינסקי.

יולי יואל אדלשטיין: חברי הכנסת, כאמור, אין הסתייגויות.

יולי יואל אדלשטיין: יש בקשות דיבור.

יולי יואל אדלשטיין: פנינה תמנו-שטה; יעל גרמן; מיכל רוזין – מעוניינת?

יולי יואל אדלשטיין: מוותרת; תמר זנדברג; אילן גילאון; עיסאווי פריג'; מוסי רז – מוותרים על רשות הדיבור.

יולי יואל אדלשטיין: אם כן, נצביע על הצעת חוק לסיוע משפטי (תיקון מס' 22 – הוראת שעה), התשע"ט–2018, קריאה שנייה, כנוסח הוועדה.

יולי יואל אדלשטיין: נא להצביע.

יולי יואל אדלשטיין: הצבעה מס' 2 בעד סעיפים 1–2 – 24 נגד – אין נמנעים – אין סעיפים 1–2 נתקבלו.

יולי יואל אדלשטיין: 24 בעד, אפס מתנגדים, אפס נמנעים.

יולי יואל אדלשטיין: הצעת החוק אושרה בקריאה שנייה כנוסח הוועדה.

יולי יואל אדלשטיין: עוברים לקריאה שלישית – מי בעד?

יולי יואל אדלשטיין: מי נגד?

יולי יואל אדלשטיין: אפשר להצביע.

יולי יואל אדלשטיין: הצבעה מס' 3 בעד החוק – 25 נגד – אין נמנעים – אין חוק הסיוע המשפטי (תיקון מס' 22 – הוראת שעה), התשע"ט–2018, נתקבל.

יחיאל חיליק בר: היושב-ראש, הצבעתי בטעות אצל עמיר בשנייה ואצלי בשלישית.

יולי יואל אדלשטיין: חבר הכנסת חיליק בר מודיע שבהצבעה בקריאה שנייה בטעות גמורה הצביע במקומו של חבר הכנסת עמיר פרץ.

יולי יואל אדלשטיין: זה לא משנה את התוצאות.

אורן אסף חזן: – – –

יולי יואל אדלשטיין: בעד – 25, אין מתנגדים, אין נמנעים.

אורן אסף חזן: היושב-ראש, הוא הצביע פעמיים.

יחיאל חיליק בר: לפחות לא הוצאתי את המוח.

יולי יואל אדלשטיין: אני קובע כי הצעת חוק הסיוע המשפטי (תיקון מס' 22 – הוראת שעה), התשע"ט–2018, אושרה במליאה בשלוש קריאות.

יולי יואל אדלשטיין: [רשומות (הצעות חוק, חוב' מ/1256); נספחות.

יולי יואל אדלשטיין: ]

יולי יואל אדלשטיין: חברי הכנסת, ההצעה הבאה היא הצעת חוק לתיקון פקודת התעבורה (מס' 125), התשע"ט–2018, לקריאה ראשונה.

יולי יואל אדלשטיין: יציג את ההצעה השר יריב לוין, בשם שר התחבורה והבטיחות בדרכים.

יולי יואל אדלשטיין: בבקשה, אדוני.

יולי יואל אדלשטיין: לאחר מכן יתקיים דיון.

יריב לוין: תודה רבה.

יריב לוין: אדוני היושב-ראש, חברות וחברי הכנסת, בשמו של שר התחבורה והבטיחות בדרכים אני מבקש להביא בפני הכנסת את הצעת החוק לתיקון פקודת התעבורה (מס' 125), התשע"ט–2018.

יריב לוין: הצעת החוק עוסקת בשני נושאים.

יריב לוין: האחד, חיוב רוכבי אופניים חשמליים בגירים בדרך עירונית בחבישת קסדה.

יריב לוין: אופניים עם מנוע עזר הפכו, מאז אסדרתם בשנת 2014, לנפוצים מאוד, ולפי ההערכות מספרם עומד כיום על כ-000,250.

יריב לוין: לצד יתרונותיהם המשמעותיים בהקלת הגודש, הרעש וזיהום האוויר במרחב העירוני, הרכיבה עליהם מלווה בסיכונים, בראש ובראשונה לרוכב.

יריב לוין: כיום קיים פטור מחובת חבישת קסדה רק לבגירים הרוכבים בדרך עירונית.

יריב לוין: פטור זה נועד ביסודו לעודד מיזמים להשכרת אופניים.

יריב לוין: אולם, לאור הסיכונים הנזכרים בקשר לרכיבה על אופניים חשמליים, ומאחר שאופניים כאמור אינם עומדים להשכרה במסגרת המיזמים הנזכרים, מוצע שהפטור הנזכר לא יחול על הרוכבים על אופניים אלה, והם יחויבו לחבוש קסדה.

יריב לוין: התיקון השני, הרחבת הסמכויות בקשר להשבתת רכב.

יריב לוין: בפקודת התעבורה מעוגן הסדר המקנה סמכות מינהלית או שיפוטית לאסור שימוש ברכב בעבירות מסוימות המנויות בתוספת השביעית.

יריב לוין: בתקופה שחלפה מאז נכנס החוק האמור לתוקף ניתנו עשרות אלפי הודעות איסור שימוש ברכב מכוח הסמכות המינהלית שלעיל.

יריב לוין: לאור הניסיון הנצבר, מוצעים כמה שינויים לגבי השימוש בסמכויות אלה.

יריב לוין: לפי ההסדר הקיים, לא ניתן לאסור שימוש ברכב בשל עבירה שהוכרזה עבירת קנס, כך ששוטר אינו רשאי למסור הודעת איסור שימוש כאמור בשל עבירת אי-ציות לרמזור אדום, שכן היא עבירת קנס.

יריב לוין: מאחר שעבירה זו היא עבירה חמורה ומסוכנת ונקבעה כעבירת קנס מטעמים של יעילות האכיפה בלבד, מוצע להחריג אותה מכלל עבירות הקנס, כך שיהיה אפשר להטיל בשל ביצועה איסור על שימוש ברכב.

יריב לוין: בנוסף, לפי ההסדר הקיים, בית המשפט לתעבורה מוסמך לתת צו איסור שימוש ברכב רק אם העבירה שבה הורשע הנאשם כלולה ברשימה שנקבעה לעניין זה בתוספת השביעית לפקודת התעבורה.

יריב לוין: מוצע לבטל הגבלות אלה ולהשאיר לשיקול דעתו של בית המשפט, במסגרת מכלול שיקולי הענישה, אם לתת בנוסף לעונש בשל כל עבירה שהיא גם צו איסור שימוש ברכב.

יריב לוין: לאור זאת, אני מבקש מהכנסת לתמוך בהצעת החוק.

יריב לוין: תודה.

יולי יואל אדלשטיין: תודה לשר המקשר בין הממשלה לכנסת חבר הכנסת יריב לוין.

יולי יואל אדלשטיין: חברי הכנסת, רשימת הדוברים, קריאה ראשונה: עאידה תומא סלימאן; תמר זנדברג – מוותרת; מיכל רוזין – כנ"ל; ישראל אייכלר – איננו; יואל חסון – מוותר; עליזה לביא; מירב בן ארי; עבד אל חכים חאג' יחיא; יהודה גליק – – –

עבד אל חכים חאג' יחיא: אני רוצה.

יולי יואל אדלשטיין: עבד אל חכים חאג' יחיא מעוניין לדבר.

יולי יואל אדלשטיין: בבקשה, אדוני.

יולי יואל אדלשטיין: עד שלוש דקות לרשות אדוני.

יולי יואל אדלשטיין: בבקשה.

עבד אל חכים חאג' יחיא: בסם אללה א-רחמאן א-רחים.

עבד אל חכים חאג' יחיא: כבוד היושב-ראש, מחר יש בחירות לרשויות המקומיות, וזה, מה שנקרא, חגיגה דמוקרטית, ומדברים פה איפה ראש רשות ימשיך, איפה יהיה מהפך.

עבד אל חכים חאג' יחיא: אבל, כבוד היושב-ראש, לא מדברים על המהפך נגד הדמוקרטיה: שנגיע למצב שיש מועמד בקלנסווה שיורים לו על הבית פעם ראשונה, על הרכב של אשתו פעם שנייה, פעם שלישית על הרכב שלו, ופעם רביעית איום מפורש: כנראה שלא הבנת את המסר, הכדור הבא יהיה בראש שלך, והוא נאלץ לפרוש.

עבד אל חכים חאג' יחיא: אחרי כל היריות הקודמות – איפה המשטרה?

עבד אל חכים חאג' יחיא: איפה כוחות הביטחון?

עבד אל חכים חאג' יחיא: ומי צריך לתת את הביטחון למי שרוצה להיות מועמד?

עבד אל חכים חאג' יחיא: איפה הדמוקרטיה שאנחנו מדברים עליה?

עבד אל חכים חאג' יחיא: לכן, כבוד היושב-ראש, אני חושב שצריכה לבוא אמירה – כבוד השר, צריכה לבוא אמירה ברורה: אם מדברים על דמוקרטיה, אז צריך להגן על הדמוקרטיה.

עבד אל חכים חאג' יחיא: אם לא – אוי ואבוי.

עבד אל חכים חאג' יחיא: אנשים שבכלל לא הגישו את המועמדות קיבלו איומים – –

אורן אסף חזן: – – – בעיה שלך – – –

עבד אל חכים חאג' יחיא: – – ואם אנחנו רוצים שאנשים שהם פושעים ישתלטו גם על הרשויות המקומיות – זה יהיה הסוף – –

אורן אסף חזן: אבל על מי אתה מלין?

אורן אסף חזן: זה במגזר שלך.

עבד אל חכים חאג' יחיא: – – כי אז תהיה שם גם בעיה של מכרזים, עבריינות – כל דבר שאתה לא יכול אפילו לחשוב עליו אם הנגע הזה לא יטופל.

עבד אל חכים חאג' יחיא: לכן עליתי לדבר, למרות שכולם רצו לא לדבר היום כדי לקצר.

עבד אל חכים חאג' יחיא: אני חושב שהנושא הזה חייב טיפול – וטיפול שורש.

עבד אל חכים חאג' יחיא: תודה.

יולי יואל אדלשטיין: תודה, חבר הכנסת עבד אל חכים חאג' יחיא.

יולי יואל אדלשטיין: יהודה גליק; סעיד אלחרומי – מוותר; רויטל סויד; איציק שמולי – מוותר; רוברט טיבייב; לאה פדידה; טלב אבו עראר; אמיר אוחנה; יעל כהן-פארן; איילת נחמיאס ורבין; נחמן שי – מוותר, אדוני?

יולי יואל אדלשטיין: ; נאוה בוקר; יוסי יונה; עמיר פרץ; מאיר כהן; אכרם חסון; עמר בר-לב – מוותר; יחיאל חיליק בר; אברהם נגוסה; עיסאווי פריג'; חיים ילין; עפר שלח; מיקי לוי – – –

חיים ילין: לא, רגע.

יולי יואל אדלשטיין: אה, סליחה, חיים ילין מעוניין לממש את זכותו.

יולי יואל אדלשטיין: בבקשה, אדוני.

חיים ילין: כבוד היושב-ראש, כנסת נכבדה, אני ממש מתנצל, אבל אני מחויב.

חיים ילין: לאחר ההפגנה של תושבי עוטף עזה אתמול, שחסמו את הכבישים באיילון, אני לא יכול להישאר אדיש למה שקורה היום בעוטף עזה.

חיים ילין: אני, את שלוש הדקות שכבוד היושב-ראש נותן לי, אני מקדיש להם, הגיבורים האמיתיים של מדינת ישראל.

חיים ילין: ביום שישי 41 טילים התפוצצו, בלילה שבין שישי לבין שבת.

חיים ילין: והטרור, מה הוא אומר?

חיים ילין: הוא אומר לקבינט: תסתכלו, אנחנו יורים רק על עוטף עזה, אז אל תגיבו קשה, כי זה לא אשקלון, לא באר שבע ובטח לא אשדוד.

חיים ילין: אנחנו גם יורים עליכם בשישי-שבת, זאת אומרת, אנחנו לא מפריעים לסדר-היום, אין לימודים בכל מקרה ואין גם כלכלה, זאת אומרת, גם לא מאבדים יום עבודה.

חיים ילין: אז כשאתם מגיבים אלינו, אז בעדינות, בבקשה מכם, אל תהרגו לנו מחבלים.

חיים ילין: זאת השפה של עוטף עזה, ככה מדברים מחבלים עם ממשלת ישראל.

חיים ילין: אתם חייבים להבין איך מדברים.

חיים ילין: בתווך, מי נמצא?

חיים ילין: 50,000 אזרחים שבילו את השישי-שבת לא בבית הכנסת, כי אין מיגון שם, חס וחלילה; בממ"דים, שם הם בילו, כולם.

חיים ילין: הם לא מבחינים, לא מבחינים בין דם לדם, הם לא מבחינים בין מי שמצביע ליכוד בשדרות למי שמצביע מרצ בקיבוצים, או יש עתיד.

חיים ילין: לא, אין, כולנו שם נמצאים ביחד.

חיים ילין: ההפגנה הזאת, שהגיעה מלמטה, כבוד היושב-ראש, זו זעקה.

חיים ילין: זעקה על זה שהקבינט, שהוא קבינט מדיני-ביטחוני – הוא צריך לקבוע מדיניות ולהשתמש בצה"ל, בביטחון, ככלי, לא כמטרה.

חיים ילין: אל תיכנסו לעזה אם אתם לא יודעים מה לעשות ברצועת עזה.

חיים ילין: אל תיכנסו למבצע אם אנחנו נחזור בדיוק לאן שחזרנו אחרי צוק איתן, אחרי עופרת יצוקה ואחרי עמוד ענן.

חיים ילין: מה שצריך, כבוד היושב-ראש – ואי-אפשר לחוקק את זה – זו מנהיגות.

חיים ילין: שיבוא ראש הממשלה ויגיד לאזרחי עוטף עזה: אני יודע שקשה לכם, אני יודע שאתם כבר שמונה חודשים עם שרפות ונושמים את מה שאתם נושמים.

חיים ילין: אנחנו יודעים שאתם שומעים את הפגזים ואת הרימונים שזורקים על חיילי צה"ל ואנחנו מבינים את המציאות על הגדר.

חיים ילין: וכל מי שחי הגדר – תחרקו שיניים, כי אנחנו צריכים אתכם חזקים.

חיים ילין: אנחנו צריכים אתכם לעוד שישה-שבעה חודשים, שנגיע לפיוס, למלחמה, למשהו.

חיים ילין: אבל אין מנהיגות, כבוד היושב-ראש, לא אומרים את האמת לציבור.

חיים ילין: אחרי זה אנחנו מתפלאים למה העם לא סומך על הממשלה ולמה הכנסת לא אמינה כלפי הציבור.

חיים ילין: תודה רבה.

יולי יואל אדלשטיין: תודה לחבר הכנסת חיים ילין.

יולי יואל אדלשטיין: עפר שלח; חבר הכנסת מיקי לוי – מוותר; קסניה סבטלובה; איתן ברושי; מיכל בירן; פנינה תמנו; מוסי רז – מוותר?

מוסי רז: מוותר.

יולי יואל אדלשטיין: מוותר.

יולי יואל אדלשטיין: דודי אמסלם; אורן חזן, בבקשה.

אורן אסף חזן: היושב-ראש, חברי השר, כנסת נכבדה בחלקה, עם ישראל כולו, רק הערה לפרוטוקול, אדוני היושב-ראש:

אורן אסף חזן: קודם כשדובר על ההצבעה, זו לא הייתה הצבעה בקריאה שנייה ושלישית, זו הייתה בשלישית, הצבעה כפולה בשני מקומות.

אורן אסף חזן: אז רק שזה יופיע בפרוטוקול, כי יש מצב שזה כן משפיע על תוצאות ההצבעה, למרות שכולנו היינו – עכשיו נחזור לענייננו.

יחיאל חיליק בר: – – – אמר זה שאבא שלו גנב את המוח בהצבעה, על הצבעה כפולה שלי.

יחיאל חיליק בר: יש חבר כנסת אחד שעדיף לו לשתוק כשמדובר בהצבעה כפולה וזה אורן חזן הידוע, הבן של המוח.

יחיאל חיליק בר: אז, בבקשה, חבל שלא ירשת מוח קצת.

אורן אסף חזן: תודה רבה, חברי היושב-ראש.

אורן אסף חזן: עם ישראל, בשעה טובה מחר כולכם תיגשו להצביע בקלפיות, בבחירות המקומיות.

אורן אסף חזן: אני קורא אליכם, אחיי ואחיותיי היקרים, אל תתעצלו, צאו מחר, קחו את עצמכם, תשפיעו, תהיו מעורבים.

אורן אסף חזן: חמש דקות בקלפי – יכול להיות גם שעה, שעתיים, בעזרת השם יהיו תורים וכולם יבואו לקחת חלק בחגיגה הדמוקרטית – אבל הזמן הזה בקלפי יאפשר לכם לבחור את האנשים הנכונים שילוו אתכם בחמש השנים הבאות.

אורן אסף חזן: אני פונה אליכם, אחיי ואחיותיי בכל רחבי ארץ ישראל, הקשיבו לי, הצביעו מח"ל בקלפי, הנבחרת הנכונה בכל עיר ועיר, עיר וכפר.

אורן אסף חזן: אני קורא לכם לא להתבייש, לעשות את המוטל עליכם ולהצביע לרשימה הנכונה, לרשימת הליכוד, בכל מקום שהוא.

אורן אסף חזן: עשו לי טובה, תעשו את זה באהבה, תיקחו את הפתק של מח"ל ותשלשלו אותו בתוך הקלפי.

אורן אסף חזן: אני מבטיח לכם שאם תהיה לכם בעיה עם נציג כזה או אחר שלא יקשיב לכם, שלא יעמוד לרשותכם, אתם מוזמנים לפנות אליי, אני ערב.

אורן אסף חזן: אנחנו מבטיחים לכם, אתם צריכים לדעת שהקשר של הנבחרת בשלטון המקומי עם הנהגת המדינה, עם תנועת הליכוד, שהיא המובילה ותמשיך להוביל את המדינה בשנים הבאות, הוא הקשר החשוב ביותר.

אורן אסף חזן: גם חברי היושב-ראש יודע, כמו חברי השר ויתר החברים פה בבניין, כמה ראשי רשויות ונבחרים מגיעים אלינו לכאן, מתדפקים על דלתותינו, באים לבקש עזרה למקום שבו הם גרים.

אורן אסף חזן: בהקשר הזה אגיד משפט שיקפיץ קצת את קפוצי הישבן ואומר שהקשרים עושים את ההבדל.

אורן אסף חזן: כן, כן, הקשרים עושים את ההבדל.

אורן אסף חזן: אז אם יש לכם דרך לתמוך ברשימה שיש לה קשרים ישירים עם הממשלה, עם הכנסת, עם נבחרי הציבור בשלטון הלאומי, זו רק תנועת מח"ל.

אורן אסף חזן: הצביעו מח"ל בקלפי, אני מבטיח לכם שלא תתחרטו.

אורן אסף חזן: תודה רבה.

נחמן שי: הרבה הרבה.

מיקי לוי: – – – מזמן כבר.

יולי יואל אדלשטיין: חברי הכנסת, חברי הכנסת.

אורן אסף חזן: יש.

אורן אסף חזן: רשימות בכל הארץ, כחול-לבן.

יולי יואל אדלשטיין: הצעת חוק לתיקון פקודת התעבורה (מס' 125), התשע"ט–2018, בקריאה ראשונה.

יולי יואל אדלשטיין: מי שמעוניין להצביע יכול להצביע, בבקשה.

יולי יואל אדלשטיין: הצבעה מס' 4 בעד ההצעה להעביר את הצעת החוק לוועדה – 21 נגד – אין נמנעים – אין ההצעה להעביר את הצעת חוק לתיקון פקודת התעבורה (מס' 125), התשע"ט–2018, לוועדת הכלכלה נתקבלה.

יולי יואל אדלשטיין: חברי הכנסת, בעד – 21, אין מתנגדים, אין נמנעים.

יולי יואל אדלשטיין: הצעת החוק אושרה בקריאה ראשונה ותועבר לוועדת הכלכלה להכנתה לקריאה שנייה ושלישית.

יולי יואל אדלשטיין: [נספחות.

יולי יואל אדלשטיין: ]

יולי יואל אדלשטיין: חברי הכנסת, הנושא הבא שלנו: החלטה על תיקון טעות מטעם הוועדה המיוחדת לדיון בהצעות חוק הבאות: הפיקוח על שירותים פיננסיים מוסדיים (הוראת שעה), עבודת נשים (תקופת לידה והורות) (השתתפות בעלות מעון יום והסטודנטיות) והצעת חוק שירותי תשלום, בדבר תיקון טעות בחוק פינוי ובינוי (פיצויים) (תיקון מס' 6), התשע"ח–2018.

יולי יואל אדלשטיין: לאחר שאמרנו את כל השם הארוך הזה של הוועדה, אני מתכבד לבקש מיושבת-ראש הוועדה, חברת הכנסת רחל עזריה, להציג את ההחלטה בדבר תיקון טעות לחוק, בבקשה, גברתי.

רחל עזריה: תודה רבה.

רחל עזריה: בחוק שהעברנו בסוף המושב הקודם נפלה טעות.

רחל עזריה: במקום שיהיה כתוב "רשאי בית משפט", צריך שיהיה כתוב – במקום שיהיו כתובות שיש שתי אפשרויות, הוא לא יכול שתי אפשרויות במקביל אלא או זה או זה, זה התיקון.

רחל עזריה: הייתה השמטה מקרית, זה לא היה בכוונה, לא היה בדיון של הוועדה, ואני מבקשת שאנחנו נצביע בעד, פשוט כדי לפתור את הטעות הזאת.

רחל עזריה: תודה רבה.

יולי יואל אדלשטיין: תודה לחברת הכנסת רחל עזריה.

יולי יואל אדלשטיין: זה טעון אישור של המליאה, לכן מי שמעוניין להצביע יוכל כרגע להצביע.

יולי יואל אדלשטיין: מי בעד החלטת הוועדה?

יולי יואל אדלשטיין: מי נגד?

יולי יואל אדלשטיין: נא להצביע.

יולי יואל אדלשטיין: הצבעה מס' 5 בעד ההצעה – 25 נגד – אין נמנעים – אין הצעת הוועדה המיוחדת בדבר תיקון טעות בחוק פינוי ובינוי (פיצויים) (תיקון מס' 6), התשע"ח–2018, נתקבלה.

יולי יואל אדלשטיין: חברי הכנסת, בעד – 25, אין מתנגדים, אין נמנעים, ההחלטה אושרה בידי המליאה בדבר תיקון טעות בחוק.

יולי יואל אדלשטיין: על חוק הסיוע המשפטי חבר הכנסת סעיד אלחרומי הצביע בטעות גמורה ממקומה של ניבין אבו רחמון.

יולי יואל אדלשטיין: רשמנו לפנינו וגם הודענו לפרוטוקול, אבל תהיו ערניים, חברי הכנסת.

יולי יואל אדלשטיין: [רשומות (הצעות חוק, חוב' מ/1257); נספחות.

יולי יואל אדלשטיין: ]

יולי יואל אדלשטיין: הצעת חוק הרשות הלאומית להסמכת מעבדות (תיקון מס' 2), התשע"ט–2018, לקריאה ראשונה.

יולי יואל אדלשטיין: מי שיציג את החוק הוא חבר הכנסת אלי כהן, שר הכלכלה והתעשייה.

יולי יואל אדלשטיין: בבקשה, אדוני.

אלי כהן: אדוני היושב-ראש, חבריי חברי הכנסת, הצעת החוק הזאת להסמכת מעבדות (תיקון מס' 2), 2018, תסייע לנו גם בנושאים שרלוונטיים להפחתת יוקר המחיה.

אלי כהן: אחד מהצעדים להפחתת יוקר המחיה הוא באמצעות הפחתת הרגולציה – במקרים שבהם הרגולטור לא בודק את כל התנאים והדרישות בעצמו אלא מאפשר לגורם מקצועי נוסף, שמאושר על ידו, לבוא, לבדוק ולתת את הרישיונות במקומו.

אלי כהן: התיקון כאן מרחיב את הסמכויות של הרשות להסמכת מעבדות להסמיך – בנוסף למעבדות – גם גופי בדיקה, גופי התעדה וגופים להכשרה ולהתעדה של כוח אדם.

אלי כהן: למעשה, אנחנו מגדילים את מספר הגורמים שמאפשרים ויכולים לבוא ולתת אישורים.

אלי כהן: באופן הזה יש יותר אפשרויות, יש יותר תחרות, גם המחירים יהיו יותר זולים, יש גם יותר אלטרנטיבות.

אלי כהן: ולכן כאן אנחנו יכולים לקצר באופן משמעותי הליכים ביורוקרטיים הנדרשים כיום גם מבחינת זמנים וגם מבחינת עלויות.

אלי כהן: אין ספק שקיצור התהליכים ייטיב גם עם העוסקים, ועל פי הנתונים שבידינו, זה גם יתגלגל בסופו של דבר לצרכנים, שמכיוון שהעלויות ירדו הם יוכלו לבוא וליהנות מזה.

אלי כהן: הרחבת הסמכויות לא רק תאפשר חיסכון במשאבים הממשלתיים אלא גם תקנה לממשלה כלי סיוע מקצועי וחיוני, שיש בו להביא לכדי עלייה ברמת המקצועיות והאיכות במשק ולהקניית ביטחון לציבור הצרכנים, מכיוון שנוכל לבוא ולבדוק בנושא הזה יותר דברים.

אלי כהן: התיקון הזה הוא נדרש, יש לומר שאפילו הכרחי, במשק תחרותי שמתייחס בנושא הזה לטובת התושבים.

אלי כהן: הרשות עצמה היא גוף מקצועי וסטטוטורי שיש לו הכרה, גם כמובן על ידי הממשלה וגם במישור הבין-לאומי, כאשר יש 103 מדינות בעולם שלמעשה עובדות איתה.

אלי כהן: מכוח הסכמים אלו מוכרות תעודות הבדיקה, ולכן יש כאן גם בשורה נוספת, שאותם גורמים שיאושרו על ידי אותם גופים יוכלו להשתמש בזה גם בשיווק וגם בהגדלת היצוא.

אלי כהן: אז ללא ספק יורד כאן חסם ביורוקרטי ורגולטורי, וזה חשוב למשק ולאזרחים וליוקר המחיה.

אלי כהן: תודה רבה.

יולי יואל אדלשטיין: תודה לשר הכלכלה והתעשייה אלי כהן.

יולי יואל אדלשטיין: חברי הכנסת, קריאה ראשונה, אז יש חברי הכנסת שנרשמו לדיון.

יולי יואל אדלשטיין: אני קורא את הרשימה.

יולי יואל אדלשטיין: מי שמעוניין לממש את זכותו שיודיע לי.

יולי יואל אדלשטיין: עאידה תומא סלימאן; תמר זנדברג.

יולי יואל אדלשטיין: תמר זנדברג מבקשת.

יולי יואל אדלשטיין: בבקשה, גברתי, עד שלוש דקות לרשותך.

אורן אסף חזן: – – –

תמר זנדברג: תודה, אדוני היושב-ראש.

תמר זנדברג: חברות וחברים, תראו, יש מחר בחירות וכולם רוצים ללכת לעזור למועמדים.

תמר זנדברג: אני חייבת לשתף אתכם במה שקורה בשעות האלה בתוך מערכת הבחירות.

תמר זנדברג: בכפר סבא נשלח עכשיו, בשעה האחרונה, סמס כזה: "מחר מטהרים" – לא פחות ולא יותר – "מטהרים את כפר סבא מהשמאלנים.

תמר זנדברג: תושבי כפר סבא, אל תצביעו למפלגות השמאל".

תמר זנדברג: כרגע דווח לי שבנהריה הדביקו פתק מרצ למועמד, ואני אמרתי: רגע, מרצ לא רצה בנהריה, איך קרה?

תמר זנדברג: הדביקו את הפתק מרצ למועמד כדי לפגוע בהצבעה בו.

תמר זנדברג: כך שאותם – רק שתדעו שהפייק ניוז, ההסתה, השנאה, השקרים, כל הדברים האלה כאן במערכת הבחירות הזאת; אני לא אלך אחורה לדברים שכולם יודעים: הקמפיינים המסיתים – ומחר זאת יכולה להיות הבת שלך, והקמפיין של הליכוד בתל אביב, והתנועה האסלאמית וכל ההפחדה הזו.

אורן אסף חזן: אבל זה לא נכון.

תמר זנדברג: חברות וחברים, חברות וחברים, יש לי קריאה אחת לכל מי שרואה אותנו כרגע: מחר, בבחירות המקומיות, תצאו להצביע למי שמייצג אתכם, למפלגות השמאל, למרצ, כדי לשמור על הערים חופשיות, לא חופשיות רק מהדתה ומהסתה ומהשתקה, חופשיות גם מפייק ניוז והסתה ושקרים.

תמר זנדברג: תודה.

אורן אסף חזן: רק הליכוד יכול, תמר.

אורן אסף חזן: רק הליכוד.

יולי יואל אדלשטיין: תודה רבה לחברת הכנסת זנדברג.

יולי יואל אדלשטיין: מיכל רוזין; ישראל אייכלר; יואל חסון; עליזה לביא; מירב בן ארי; עבד אל חכים חאג' יחיא; יהודה גליק; סעיד אלחרומי – מוותר; איציק שמולי; רוברט טיבייב.

יולי יואל אדלשטיין: לאה פדידה.

לאה פדידה: אני כן רוצה.

יולי יואל אדלשטיין: כן, בבקשה, חברת הכנסת לאה פדידה.

יולי יואל אדלשטיין: בבקשה, גברתי.

לאה פדידה: אדוני היושב-ראש, כנסת נכבדה, נכון להיום אנחנו, נשים, 13% במועצת העיר.

לאה פדידה: אני פונה אליכם: מחר בבוקר מתחיל היום שבו אנחנו יכולים להשפיע ולשנות את המציאות; לא להצביע לרשימה כזו או אחרת שאין בה נשים בתוך הרשימה, כי נשים בשולחן המועצה זה הרבה יותר בשבילכם מאשר בשבילן.

מיקי לוי: אין מקום – – –

לאה פדידה: חבר הכנסת מיקי, אין יותר מאישה שיודעת מה צריך בעיר.

לאה פדידה: היא יודעת בדיוק מה צריך במערכת החינוך, בבריאות, איך בבית הספר, אפילו תחנת האוטובוס.

לאה פדידה: חבר'ה, לא מדובר פה באזרחים, שמאל וימין.

לאה פדידה: פה מדובר בתושבים ותושבות.

לאה פדידה: וצריך להיות אכפת, וצריך לבחור את חברת המועצה וחבר המועצה שראויים לאמון שלכם וילחמו בהתנדבות לטובתכם, ויעשו את העבודה.

לאה פדידה: זה הזמן לתקן, שהרבה יותר נשים תשבנה על שולחן מועצת העיר, ושלא נבכה אחר כך.

לאה פדידה: כי לנו הנשים יש זווית אחרת; כמי שבאה – 19 שנה – מהשלטון המקומי אני יודעת כמה זה חשוב שתהיה אישה בשולחן.

לאה פדידה: ומכאן, איך לא, ברכות לעיר האחת והיחידה, שממנה אני באה, ליקנעם, לעומד בראשה סימון אלפסי, שיזכה לעוד שנים רבות.

לאה פדידה: ובואו מחר נצביע כמו שצריך.

יולי יואל אדלשטיין: תודה, חברת הכנסת לאה פדידה.

יולי יואל אדלשטיין: חבר הכנסת אמיר אוחנה; יעל כהן-פארן; איילת נחמיאס ורבין; נחמן שי; נאוה בוקר; יוסי יונה; עמיר פרץ; מאיר כהן; אכרם חסון; עמר בר-לב.

יולי יואל אדלשטיין: יחיאל חיליק בר.

יחיאל חיליק בר: כן.

יולי יואל אדלשטיין: בבקשה, חבר הכנסת יחיאל חיליק בר.

יחיאל חיליק בר: עמיר, אני אהיה קצר כדי לא לפגוע בסיורים שלך במוניציפלי.

יחיאל חיליק בר: אני יודע שיש לך לו"ז עמוס.

יחיאל חיליק בר: אני חלק ממנו.

עמיר פרץ: הלב שלי – – –

יחיאל חיליק בר: לא.

יחיאל חיליק בר: מה פתאום.

יחיאל חיליק בר: משוחרר, משוחרר, משוחרר.

יחיאל חיליק בר: כך אני אהיה פחות בלחץ.

יחיאל חיליק בר: אדוני היושב-ראש, אני התחלתי לדבר על זה בנאום בן הדקה שלי, אבל אני רוצה לתת לזה גם את שלוש הדקות פה, בבית הזה, ולספר על כנס מרגש שהיה לי יחד עם יושבת-ראש מרצ, שמדברת עכשיו, תמר זנדברג, ויחד עם יהודה גליק.

יחיאל חיליק בר: כנס, אני חושב, אפילו היסטורי במובן של המשתתפים שלו, ותכף אני אספר.

יחיאל חיליק בר: זה היה כנס רבנים ומומחים, מימין ומשמאל, התומכים בחוק לפיקוח על יצוא נשק ישראלי.

יחיאל חיליק בר: בעצם הם באו לתמוך בחוק שלי ושל ח"כים נוספים שיאסור מכירת נשק ישראלי למדינות שבהן מתבצעות הפרות חמורות של זכויות אדם.

יחיאל חיליק בר: ואני אמנה – יואל, אתה מכיר גם את הרבנים: בהשתתפות הרב יואל בן-נון, הרב יהודה גלעד, הרב משה הגר, הרב גלעד קריב, הרבה תמר אלעד-אפלבאום, יאיר שחל, מזכ"ל תנועת בני עקיבא, עו"ד איתי מק וחן בריל אגרי, ועוד רבים רבים אחרים.

יחיאל חיליק בר: אדוני היושב-ראש, יש מכתב, שבאופן באמת נדיר ומרגש חתמו עליו 30 רבנים ורבניות מכל קצוות הקשת הפוליטית.

יחיאל חיליק בר: הובילו אותו הרב יואל בן-נון, הרב שמואל דוד, הרב בני לאו, הרב יעקב מדן, הרב יובל שרלו ועוד רבים אחרים, שבעצם אומרים: אנחנו מאמינים מאוד במדינת ישראל, במוסר שלה, בצורך להגן על עצמה, והיא עושה את זה מדהים.

יחיאל חיליק בר: הראינו איך זה אפילו לא אחוזון קטן, קטן, של פגיעה ביצוא הישראלי, אבל מצד שני אנחנו הבאנו גם – לא אני, אלא רבנים, המורים המוסריים של הציונות הדתית ואחרים – איך היהדות וההלכה, שאתה, אדוני היושב-ראש, יותר בקי בה ממני, פשוט אוסרת עלינו, כיהודים, אוסרת.

יחיאל חיליק בר: הרב בן-נון ציטט שם את הרמב"ם ואמר שהיהדות, המוסר היהודי, התורה, ההלכה היהודית, אוסרים עלינו למכור נשק למדינות שמפירות זכויות אדם.

יחיאל חיליק בר: אבל יותר גרוע מזה, אנחנו לפעמים גם מוכרים נשק למדינות, מירב, שהיום הן ידידותיות כאלה.

יחיאל חיליק בר: יכול להיות, לצורך העניין, שניתן למדינה ידידותית, גואטמלה או פרגוואי, בסדר?

יחיאל חיליק בר: אבל אנחנו גם מכרנו לאיראן של השאה נשק, והטילים הללו – הבהירו שם החברים, הרבנים – חזרו אלינו, לגבולות ישראל, אחרי שהתחלף המשטר.

יחיאל חיליק בר: שלא לדבר על זה שהנשק הישראלי הזה שמכרנו מימן אז את המרצחים האלה וגרם להם, בנשק שלנו, להרוג אזרחים חפים מפשע ולשמור עליהם בתוך דיקטטורה.

יחיאל חיליק בר: אז כמובן שאנחנו יודעים שישראל היא מדינה מוסרית, וכמובן שאנחנו יודעים שיש היום חוק, שיש בו לקונה, שבוחן איזשהן אמות מוסר – ואגב, אנחנו משווים את עצמנו לאו"ם בעניין הזה, אבל אנחנו תמיד מבקרים את האו"ם עד כמה הוא לא אובייקטיבי, ופתאום הוא אמת מוסר בעינינו.

יחיאל חיליק בר: אני יודע שהזמן שלי תם, אדוני.

יחיאל חיליק בר: אני רק רוצה לבקש, גם בשמי, גם בשם כל הרבנים האלה וגם בשם אזרחי ישראל היהודים והלא-יהודים, לתמוך בוועדת השרים בחוק הזה שיבוא בעוד שבועיים לכנסת ולהפוך את ישראל למדינה צודקת ומוסרית יותר.

יחיאל חיליק בר: תודה, אדוני.

יולי יואל אדלשטיין: תודה, חבר הכנסת יחיאל חיליק בר.

יולי יואל אדלשטיין: אברהם נגוסה מעוניין לדבר.

יולי יואל אדלשטיין: בבקשה, אדוני.

אברהם נגוסה: אדוני היושב-ראש, כנסת נכבדה, מדינת ישראל היא מדינה דמוקרטית.

אברהם נגוסה: במדינה דמוקרטית לכל אזרח יש זכות לבחור ולהיבחר.

אברהם נגוסה: מחר אזרחי ישראל יוצאים להשתמש בזכות שלהם, הדמוקרטית, ואני קורא לכל אזרחי ישראל לצאת ולהצביע.

אורן אסף חזן: מח"ל.

אברהם נגוסה: כמובן, הליכוד היא המפלגה – – –

אורן אסף חזן: – – –

אברהם נגוסה: תן לי להגיד, זה התור שלי.

אברהם נגוסה: הליכוד היא מפלגה דמוקרטית, עממית וערכית, ולכן צריך לחזק את מפלגת הליכוד בכל הרשויות המקומיות, וכך תהיה לנו מדינה יותר חזקה כלכלית, ביטחונית, חברתית, קליטת עלייה, בכל התחומים.

אברהם נגוסה: ולכן אני קורא לכל אזרחי ישראל לצאת ולהצביע מח"ל מחר בכל הרשויות המקומיות.

אברהם נגוסה: תודה.

בצלאל סמוטריץ': תודה רבה לחבר הכנסת אברהם נגוסה.

בצלאל סמוטריץ': חבר הכנסת עיסאווי פריג' – עיסאווי אינו נוכח; חבר הכנסת חיים ילין – אינו נוכח; חבר הכנסת עפר שלח – אינו נוכח; חבר הכנסת מיקי לוי – מוותר.

בצלאל סמוטריץ': חברת הכנסת קסניה סבטלובה, בבקשה, גברתי.

אורן אסף חזן: קסניה, קסניה, קסניה, איך לא שלחת סרטון.

קסניה סבטלובה: יש לי עכשיו קבוצת מעודדות, זה מרשים.

בצלאל סמוטריץ': שלוש דקות, גברתי.

קסניה סבטלובה: מגיע לי, אחרי שלוש שנים – קבוצת מעודדות.

בצלאל סמוטריץ': בבקשה.

אורן אסף חזן: קסניה – – –

קסניה סבטלובה: חברים יקרים, היום פורסם סקר מאוד מעניין, שהזמין אותו מכון מיתווים למדיניות חוץ אזורית, ומי שביצע אותו זה מכון רפי סמית.

קסניה סבטלובה: הסקר נוגע לעניינים של מדיניות חוץ, נושא לא מאוד פופולרי במחוזותינו, לצערי הרב.

קסניה סבטלובה: גם הישיבה לחוץ וביטחון זה ישיבה לביטחון, וקצת לחוץ.

קסניה סבטלובה: אנחנו יודעים איך הדברים מתנהלים שם.

קסניה סבטלובה: בכל אופן, רציתי לצטט כמה ממצאים מרתקים מתוך הסקר הזה, שאולי כדאי שממשלת ישראל, ובוודאי הקואליציה, ישימו לב אליהם, כאשר הם טוענים שהם מדברים מפי כל העם.

קסניה סבטלובה: אז קודם כול, כאשר ענו הנשאלים על השאלה אם ישראל צריכה לשאת ולתת עם ארגון החמאס לגבי ההסדרה בעזה, 51% מהישראלים ענו שלא, לא צריך, אסור לעשות את זה, כי זה דבר מסוכן, מדובר פה בארגון טרור, ובשום פנים ואופן אסור לתת לו לגיטימציה.

קסניה סבטלובה: כאשר נשאלו אלה שהשתתפו בסקר, שהם ציבור מייצג של החברה הישראלית, אם ישראל צריכה לשאת ולתת במשא ומתן לשלום עם הרשות הפלסטינית, 50% מהנשאלים אמרו בפירוש כן, 36% אמרו לא, והמיעוט לא ידע מה לענות, לא הייתה לו תשובה או שלא רצו לענות על השאלה הזאת.

קסניה סבטלובה: 50% מהנשאלים בסקר הזה ענו שהם היו רוצים שישראל תיכנס שוב למשא ומתן עם הרשות הפלסטינית.

קסניה סבטלובה: אני יודעת שמרגש מאוד, וזה ריגש גם אותי, לראות את הספורטאים שלנו מופיעים באבו דאבי ומנגנים שם את ההמנון הישראלי.

קסניה סבטלובה: ראש הממשלה שלנו הוא לא הראשון שמבקר בעומאן, אבל בהחלט, זה הישג נאה.

קסניה סבטלובה: אבל מי שחושב שהשלום האזורי או שלום כלשהו עובר דרך ריאד, אבו דאבי, מסקט או אחת מהבירות האלה, הוא טועה טעות מרה.

קסניה סבטלובה: היחסים המשתפרים עם מדינות האזור, במיוחד עם מדינות המפרץ הפרסי, בהחלט הם יחסים חשובים מאוד, ואני האחרונה שתגיד שלא צריך להשקיע בזה.

קסניה סבטלובה: כן צריך להשקיע בזה.

קסניה סבטלובה: צריך להשקיע מאמץ בשלום בילטרלי גם עם השותפות החדשות וגם עם השותפות הישנות, כאלה שנזנחו, וראינו את התוצאה בהחלטה המפתיעה של המלך – לפחות היא הייתה מפתיעה מבחינת משרד החוץ – לגבי הרצועות בנהריים ובצופר.

קסניה סבטלובה: אבל מה שכן צריך לעשות, וזה כמובן גם ירים את יחסי החוץ שלנו עם הלאום הערבי ל-level אחר לגמרי – זה כמובן לפתור את הבעיות הקיימות עם השותפים הקיימים כאן, ממש מתחת לאף שלנו.

קסניה סבטלובה: בשביל זה לא צריך לנסוע למסקט.

קסניה סבטלובה: נסיעה למסקט לא תעזור לנו לפתור את הבעיה של עזה וגם לא את הבעיה של הגדה המערבית.

קסניה סבטלובה: צריך לשבת.

קסניה סבטלובה: אין מנוס ממשא ממתן, אין פתרון אחר, אי-אפשר להמציא שוב את הגלגל.

בצלאל סמוטריץ': משפט סיכום.

קסניה סבטלובה: צריך לחזור לאותה הנוסחה ולשבת – –

אורן אסף חזן: עם מי?

אורן אסף חזן: עם מי?

אורן אסף חזן: משא ומתן עם מי?

קסניה סבטלובה: – – שוב ולשאת ולתת על הדברים הקשים ביותר.

קסניה סבטלובה: אבל חייבים לדבר עליהם, אסור לטאטא אותם מתחת לשטיח.

בצלאל סמוטריץ': תודה, תודה.

בצלאל סמוטריץ': חברת הכנסת מיכל בירן – אינה נוכחת; חברת הכנסת פנינה תמנו – אינה נוכחת; חבר הכנסת מוסי רז, חבר הכנסת רז, מוסי – –

מוסי רז: מוותר.

בצלאל סמוטריץ': – – מוותר; חבר הכנסת דוד אמסלם – אינו נוכח.

בצלאל סמוטריץ': חבר הכנסת אורן אסף חזן, בבקשה, אדוני.

בצלאל סמוטריץ': אורן הדובר האחרון, ואחריו אנחנו נעבור, בעזרת השם, להצבעה.

לאה פדידה: אורן, בן כמה אתה?

אורן אסף חזן: תשאלי את המברכים, הם יודעים טוב.

אורן אסף חזן: את יכולה לשאול את הח"כ האנונימי, את הח"כית האנונימית תמר זנדברג.

יחיאל חיליק בר: לא הייתי מתגאה במקומך במה שעשית.

יחיאל חיליק בר: משתמש בילד מסכן כדי שיברכו אותך.

אורן אסף חזן: תראה כמה אני חסר.

יחיאל חיליק בר: היושב-ראש סמוטריץ, זה נראה לך ראוי?

לאה פדידה: – – –

בצלאל סמוטריץ': עד שלוש דקות, אדוני, לרשותך.

בצלאל סמוטריץ': בבקשה.

אורן אסף חזן: הוא בירך לגיל 37 – הוא אומר: משתמש בילד.

אורן אסף חזן: כשאין שכל, אין דאגות.

יחיאל חיליק בר: התקשרה אליי מישהי שאמרה: אחי הקטן מסכן, חולה וזה.

יחיאל חיליק בר: עזוב.

יחיאל חיליק בר: מישהו אחר כבר בירך לגיל 37.

אורן אסף חזן: אדוני היושב-ראש, אני ממתין לדקות שלי עד שהוא יפסיק להפריע.

אורן אסף חזן: אתה יכול להתחיל לי מההתחלה, בבקשה?

בצלאל סמוטריץ': אורן, אם בכל פעם שאתה מפריע, אני אפסיק את השעון לדוברים, אז הם לא יפסיקו לדבר אף פעם.

מיקי לוי: דברים כדורבנות.

אורן אסף חזן: שיניתי פאזה.

אורן אסף חזן: מה אתה רוצה?

אורן אסף חזן: אני מבקש, גזלת ממני חצי דקה, אל תשכח לי את זה בסוף.

אורן אסף חזן: חברי היושב-ראש, כבוד השר, כנסת נכבדה בחלקה, עם ישראל חי, רבותיי, תשמעו: רוב הציבור לא שמע, לא יודע, לא ראה, כנראה יש לזה קשר לעובדה שמדובר בערבי ולא ביהודי מתל אביב או הסביבה, אבל ברגעים אלה ממש יש תושב ישראלי, תושב ירושלים, מוחזק בשבי הרשות הפלסטינית ברמאללה.

אורן אסף חזן: הוא נחטף לרמאללה, הוא עובר שם עינויים קשים, עד זוב דם, והוא מוחזק שם בתנאים לא תנאים, תוך כדי מכות, השפלות, חיתוכים, עינויים קשים, כמו שאמרתי, רק בגלל שהוא העז למכור קרקע ליהודים.

אורן אסף חזן: התקשורת לא מדברת, השמאל נעלם לגמרי, ארגוני זכויות האדם – לא יודע אם הם קיימים בכלל.

אורן אסף חזן: ואגב, אדוני היושב-ראש, הם עוד קוראים לנו גזענים.

אורן אסף חזן: היום התקיים דיון בוועדת הפנים של הכנסת.

אורן אסף חזן: כאב לי לראות איך דווקא בדיון הזה אנשי הימין באו ונלחמו כדי שרשויות אכיפת החוק, שלא עושות דבר וחצי דבר כדי לשחרר אותו מהשבי הנורא ברמאללה – אזרח, תושב ישראלי, תעודת זהות כחולה.

אורן אסף חזן: אבל מהצד השמאלי של המפה אין קול ואין עונה, שלא לדבר על הח"כים מהרשימה החמאסית המשותפת, איך הם היו זועקים ומזדעקים אם היה מדובר באיזה מחבל או מחבלון קטן שהיה נמצא במרתפי השב"כ.

אורן אסף חזן: אגב, הייתי שם אותו עמוק באדמה, לא במרתפים, אין טעם גם לעבור שם.

אורן אסף חזן: אני חוזר ואומר עוד פעם: תושב ישראלי בעל תעודת זהות כחולה מוחזק בניגוד לרצונו, חטוף, ברמאללה.

אורן אסף חזן: יש ניצול ציני, מסוכן, של טוב הלב הישראלי.

אורן אסף חזן: הרשות הטרוריסטית, הרשות הבעייתית, מחוללת הטרור, בראשות אבו עכבר, הפחדן הקטן, שמקומו גם כן כבר בעולם הבא, מנצלת את טוב ליבה של מדינת ישראל, שוברת את הריבונות של מדינת ישראל, לוקחת מפה תושבים, ובעבר גם אזרחים, ומענה אותם.

אורן אסף חזן: אני לא מבין איך אתם שותקים, טומנים ראשכם באייפונים, יושבים פה ממלאים פיכם.

אורן אסף חזן: יש פה שייח' שיושב, מוריד את הראש למטה.

אורן אסף חזן: לא יודע, כנראה הוא מתפלל לאללה שיעזור לו לשחרר.

אורן אסף חזן: תקשיבו, ותקשיבו טוב.

אורן אסף חזן: אם היה מדובר ביהודי, החדשות לא היו מפסיקות לדווח.

אורן אסף חזן: המהדורות והפוּשים לא היו מפסיקים להגיע.

אורן אסף חזן: אתם הייתם עולים פה אחד אחרי השני ואומרים: הממשלה לא עושה דבר.

אורן אסף חזן: רשויות החוק ישנות.

בצלאל סמוטריץ': משפט סיכום, בבקשה.

אורן אסף חזן: אני מסיים.

אורן אסף חזן: אבל מה, כשמדובר בערבי, אז נוח לכם, זה קצת פחות לא נעים, פחות צובט, פחות כואב?

אורן אסף חזן: אני צריך למצוא את חבריי חבר הכנסת סמוטריץ, חבר הכנסת אכרם חסון, חברת הכנסת ברקו, חבר הכנסת יואב קיש – –

בצלאל סמוטריץ': אורן, יש לך גם בחוק הבא.

אורן אסף חזן: אני מסיים – יש לי מה להגיד גם בחוק הבא.

אורן אסף חזן: – – שבאים ונלחמים.

אורן אסף חזן: ואתם, מה?

אורן אסף חזן: שותקים רק כי מדובר בערבים.

אורן אסף חזן: אתם, אתם גזענים.

בצלאל סמוטריץ': תודה רבה, חבר הכנסת אורן אסף חזן.

בצלאל סמוטריץ': תודה.

בצלאל סמוטריץ': נעבור, אם כן, בעזרת השם, להצבעה.

בצלאל סמוטריץ': אנחנו מצביעים על הצעת חוק הרשות הלאומית להסמכת מעבדות (תיקון מס' 2), התשע"ט–2018, בקריאה ראשונה.

בצלאל סמוטריץ': מי בעד?

בצלאל סמוטריץ': ומי נגד?

בצלאל סמוטריץ': הצבעה מס' 7 בעד ההצעה להעביר את הצעת החוק לוועדה – 22 נגד – אין נמנעים – אין ההצעה להעביר את הצעת חוק הרשות הלאומית להסמכת מעבדות (תיקון מס' 2), התשע"ט–2018, לוועדת הכלכלה נתקבלה.

בצלאל סמוטריץ': 22 תומכים, אין מתנגדים, אין נמנעים.

בצלאל סמוטריץ': שלושת חברי הכנסת של סיעת מרצ מבקשים לצרף את תמיכתם בהצעת החוק לפרוטוקול.

בצלאל סמוטריץ': הצעת החוק, אם כן, התקבלה בקריאה ראשונה – –

קריאה: – – –

אורן אסף חזן: אוה, אני אדבר, אני אדבר כמה שאני רוצה.

בצלאל סמוטריץ': – – והיא עוברת להמשך דיון והכנה בוועדת הכלכלה של הכנסת.

בצלאל סמוטריץ': עכשיו הודעה לגברתי מזכירת הכנסת.

ירדנה מלר-הורוביץ: ברשות היושב-ראש, הינני מתכבדת להודיעכם, כי הונחה היום על שולחן הכנסת, לקריאה שנייה ולקריאה שלישית, הצעת חוק לתיקון פקודת בתי הסוהר (מס' 54 והוראת שעה), התשע"ט–2018, שהחזירה ועדת הפנים והגנת הסביבה.

ירדנה מלר-הורוביץ: תודה.

בצלאל סמוטריץ': תודה רבה, גברתי המזכירה.

בצלאל סמוטריץ': [רשומות (הצעות חוק, חוב' כ/809); נספחות.

בצלאל סמוטריץ': ]

בצלאל סמוטריץ': אנחנו עוברים, בעזרת השם, לסעיף הבא שעל סדר-היום, הסעיף האחרון: חוק ארגון הפיקוח על העבודה (תיקון מס' 11 – הוראת שעה) (עוזר בטיחות), התשע"ט–2018, לקריאה ראשונה, של חבר הכנסת איל בן ראובן וקבוצת חברי כנסת.

בצלאל סמוטריץ': חבר הכנסת בן ראובן, הבמה לרשותך, אדוני.

בצלאל סמוטריץ': בבקשה, עד עשר דקות.

אורן אסף חזן: אדוני היושב-ראש, זה החוק האחרון?

בצלאל סמוטריץ': כן.

אורן אסף חזן: אני רשום, נכון?

בצלאל סמוטריץ': אדוני רשום.

יואל חסון: אני מבקש גם.

איל בן ראובן: כבוד היושב-ראש, חברי וחברות הכנסת, לאחרונה המוות פוקד את ענף הבנייה ביתר שאת.

איל בן ראובן: שנת 2018 טרם הסתיימה ומצבת ההרוגים עולה בהתמדה מדי יום.

איל בן ראובן: אני באופן אישי ממש בתחושה של שיטפון, ואין בלם תקין ופועל שמצליח לעצור את ההרג הזה.

איל בן ראובן: 37 פועלים ושני עוברי אורח מתו השנה; ארבעה מתוכם מתו רק בשבוע שעבר.

איל בן ראובן: 148 פצועים, מתוכם 38 קשים ו-110 באורח בינוני.

איל בן ראובן: הם בסך הכול הלכו לבנות בתים – בתים שלנו.

איל בן ראובן: הם לא יצאו למלחמה.

איל בן ראובן: הם יצאו לעבודה.

איל בן ראובן: חברי וחברות הכנסת, אני התוודעתי לראשונה לנושא ההפקרות בענף הבנייה ולתאונות הכל-כך קשות שפוקדות אותו לפני כשנתיים וחצי.

איל בן ראובן: מאז הקמתי – יחד עם חבריי יושב-ראש ועדת העבודה והרווחה חבר הכנסת אלי אלאלוף וחבר הכנסת חברי עבד אל חכים חאג' יחיא – צוות משימה, כך קראנו לו, שמטרתו אחת: להוריד את מספר התאונות ולבסס שינוי תרבותי אמיתי בענף הזה.

איל בן ראובן: לשם כך נדרשת פעולה מקיפה, שכוללת בתוכה אסטרטגיה שלמה של אכיפה, הרתעה, תגמול, הכשרה, פיקוח, בקרה, כל זאת על מנת להביא לשינוי הן בתרבות, וחשוב מכך – בתוצאות הנוראיות.

איל בן ראובן: לשמחתי, אני מוכרח לומר שאני גם זוכה לשיתוף פעולה פורה עם השר חיים כץ ומינהל הבטיחות התעסוקתית, ונעשות בהחלט פעולות רבות ומשמעותיות, שלא נעשו בתחום הזה בעבר.

איל בן ראובן: הצעת החוק שעולה כאן היום להצבעה היא תולדה של כיתות רגליים וביקורים רבים בשטח, שבהם סיירנו, אני וחבריי, באתרי בנייה, וניהלנו שיחות רבות עם פועלים, מנהלי עבודה, קבלנים ויזמים.

איל בן ראובן: הגענו יחד למסקנה שמנהלי עבודה באתרים – ואני אומר את זה מהם – אינם מסוגלים, כבוד היושב-ראש, לממש את תפקידם ואחריותם בתחום הבטיחות.

איל בן ראובן: האחריות לבטיחות בעבודה היא משימה מורכבת באופייה, המחייבת השקעת תשומות ניכרות שאין באפשרותם של מנהלי עבודה להקדיש מאחר שהם עסוקים בעוד מיליון ואחת משימות כאלה ואחרות.

איל בן ראובן: והתוצאה היא שנושא הבטיחות נדחק לא אחת לשוליים.

איל בן ראובן: לפיכך יזמנו הצעת חוק, שתחייב את מבצע הבנייה באתר למנות עוזר בטיחות, שיסייע למנהל העבודה בשמירה על כללי ותנאי הבטיחות באתר באמצעות דיווח על ליקויי בטיחות שמתרחשים במהלך העבודה באתר; להתריע בפני העובדים – ולדרוש את התיקון – על ליקויי הבטיחות שעלולים לסכן את חייהם; ולתעד את הליקויים בפנקס האתר בסמוך למציאתם.

איל בן ראובן: מנהל העבודה יהיה אחראי על תיקון הליקויים שדווחו לו על ידי עוזר הבטיחות, ובמקביל יעדכן את מבצע הבנייה על אופן הטיפול בהם.

איל בן ראובן: בנוסף, הצעת החוק תחייב את מבצע הבנייה להיות שותף במציאות הבטיחותית המתנהלת באתרו בכך שתוטל עליו חובה לנקוט אמצעים מתאימים לתיקון הליקויים שקיבל עליהם דיווח, ואם לא יעשה כן, יהיה חייב לעדכן את מפקח העבודה האזורי וכמובן תחול עליו האחריות לתאונה, חס וחלילה, אם תקרה.

איל בן ראובן: על מנת להבטיח כי עוזר הבטיחות יוכל לבצע את עבודתו בצורה הטובה ביותר קבענו גם בהצעת החוק, באופן חד-משמעי שאינו משתמע לשתי פנים – ואולי זה הנושא החשוב ביותר בהצעת החוק – שעוזר הבטיחות יעסוק באתר הבנייה אך ורק בתפקיד לשמו הוא נועד: בטיחות ושמירה על חיי אדם.

איל בן ראובן: זה מה שהוא יעשה באתר, מבוקר ועד לילה.

איל בן ראובן: כמו כן, דאגנו להכניס הגנות לעוזר הבטיחות מפני פגיעה בתנאי עבודתו ומעמדו ומפני פיטוריו, בשל העובדה שאופי תפקידו פעמים רבות עלול לסתור את האינטרסים הכלכליים והעסקיים של מבצעי הבנייה ואפילו אולי, לפעמים – של מנהל העבודה.

איל בן ראובן: כבוד היושב-ראש, חברי הכנסת, זהו עוד צעד קטן אך משמעותי בדרך ארוכה שאנחנו נדרשים לה, ואני איני מתכון לעצור בה.

איל בן ראובן: אני מרגיש שאנחנו בתקופת חירום בנושא, ולכן בזמן הקרוב אעלה עוד כמה הצעות חוק שנועדו לקידום הבטיחות בענף, ואני מצפה לתמיכתכם המלאה בנושא.

איל בן ראובן: אחת מהן תעלה כבר ביום א' הקרוב לוועדת שרים לחקיקה – הצעת חוק חשובה ומשמעותית, שמטרתה לייעד את כלל כספי העיצומים המוצדקים שמטיל משרד העבודה על הקבלנים בשל הפרות בטיחות לקרן או למינהל בטיחות, אשר יוכל להשקיע אותם בדיוק בנושא הזה – בשיפור הבטיחות בענף הבנייה.

איל בן ראובן: חוק כל כך הגיוני וחשוב, ואני מקווה שוועדת השרים גם תשכיל לאשר אותו.

איל בן ראובן: הוא יעזור לנו מאוד להשקיע את המשאבים ההכרחיים האלה בנושא החשוב הזה.

איל בן ראובן: כבוד היושב-ראש, חברי וחברות הכנסת, אני ממש זקוק להירתמותכם ולמחויבות שלכם לשיפור המצב הכל-כך עגום בענף הבנייה.

איל בן ראובן: אני מבקש את תמיכתכם, תמיכת הכנסת והממשלה, בהצעת החוק העולה כאן היום וכן בהצעת החוק שנביא בימים הקרובים.

איל בן ראובן: אנחנו נדרשים לפעילות נחושה, ובקצב שיתאים למציאות הכל-כך מרה בשטח, מציאות שאני קראתי לה "מציאות של מצב חירום".

איל בן ראובן: אני רוצה להודות לכל העוסקים בנושא: להתאחדות בוני הארץ, להסתדרות, לעמותות ולפעילים בשטח, למשרד העבודה והרווחה, לחברי אלי אלאלוף, על השקידה הרבה בקידום ההצעה – אני מקווה – במהירות האפשרית, לחברי חבר הכנסת חאג' יחיא.

איל בן ראובן: אסור לנו לעצור עכשיו, עלינו לסיים את המלאכה בהקדם ולהביא את החוק לאישורו בקריאה שנייה ושלישית.

איל בן ראובן: מדובר בהצלת חיי אדם, לא פחות מזה.

איל בן ראובן: אמשיך להילחם בנחישות, יחד עם שותפיי, בכל הכלים הפרלמנטריים שעומדים לרשותי על מנת לשים קץ לתופעה הבלתי-נסבלת הזאת.

איל בן ראובן: תודה רבה.

בצלאל סמוטריץ': תודה רבה, חבר הכנסת איל בן ראובן.

בצלאל סמוטריץ': אני מרשה לעצמי לחרוג ממנהגי ומן הפרוטוקול, מאחר שלהערכתי יש כאן קונסנזוס בעניין הזה, ולהביע הערכה גדולה לך על העיסוק המאוד-אינטנסיבי שלך בחודשים האחרונים, ויותר מזה, בסוגיה הזו, שעוסקת בדיני אדם.

בצלאל סמוטריץ': אני אומר את זה מכיוון שהצעת החוק הזאת זה סוג של איזו גולת כותרת, אבל איל, מי שמכיר אותו יודע שהוא עסוק בזה.

קריאה: – – –

בצלאל סמוטריץ': מה?

קריאה: – – –

בצלאל סמוטריץ': כן, כן, בסדר.

בצלאל סמוטריץ': נכון, מעירה לי בצדק גם מזכירת הכנסת שגם חבר הכנסת חאג' יחיא מאוד מאוד מעורב בעניין.

בצלאל סמוטריץ': נדמה לי שאתם ראויים להערכה – אני הקטן.

בצלאל סמוטריץ': אני פותח רשימת הדוברים, סגרתי אותה, אני מקריא אותה כרגע: חברת הכנסת עאידה תומא סלימאן – אינה נוכחת; חברת הכנסת תמר זנדברג – מוותרת; חברת הכנסת מיכל רוזין – מוותרת; חבר הכנסת הרב ישראל אייכלר – אינו נוכח.

בצלאל סמוטריץ': חבר הכנסת יואל חסון, בבקשה, אדוני.

בצלאל סמוטריץ': עד שלוש דקות, אדוני, בבקשה.

יואל חסון: אדוני היושב-ראש, אדוני השר, חבריי חברי הכנסת, קודם כול, אני מבקש לברך את חבר הכנסת איל בן ראובן, שמיומו הראשון בכנסת לקח את הדגל הזה והניף אותו אל על: בטיחות מתקני עבודה, או נקרא לזה בניינים, בנייה, עובדי הבניין – – –

קריאה: אתרי בנייה.

יואל חסון: אתרי בנייה.

יואל חסון: אגב, זה דבר שהיה די נסתר, גם ברמה שבתקשורת לא סיקרו את זה.

יואל חסון: ואתם יודעים, לפני כמה שבועות שאלתי מישהו שקצת עוסק בתקשורת: תגיד, מה קרה?

יואל חסון: מה פתאום האתרים הפכו להיות לא בטוחים?

יואל חסון: כי כמעט כל יום מספרים לנו על הרוג.

יואל חסון: אז הוא אמר לי: לא, פשוט לא סיקרו את זה, פשוט לא דיווחו, זה היה קורה כמעט אותו דבר, אם לא יותר, אפילו.

יואל חסון: ואתה העלית את זה לסדר-היום והבאת את זה, בנחישות, בעבודה עקשנית, כמו שאתה יודע.

יואל חסון: אני שמח שאנחנו ממשיכים להתקדם בשלב הזה ולשפר את המצב באתרי הבנייה במדינת ישראל, כי באמת יותר מדי קורבנות היו שם.

יואל חסון: שאפו, איל, על העבודה שאתה עושה בהקשר הזה.

יואל חסון: אני רוצה גם לומר על הבחירות המוניציפליות: אתם מכירים את זה שהמורה נמצאת בכיתה ונוזפת באלה שלא הגיעו לכיתה; היא למעשה נוזפת באלה שנמצאים בכיתה, אבל הם לא אלה שצריכים לקבל את הנזיפה.

יואל חסון: ולמה אני אומר את זה?

יואל חסון: כי אני בטוח שמי שמביט בנו כרגע או צופה בנו כרגע בבית, מי שצופה בערוץ הכנסת בשעה הזאת סביר להניח שהוא ילך להצביע בבחירות המוניציפליות.

אורן אסף חזן: – – –

יואל חסון: אני בטוח שהוא ילך.

אורן אסף חזן: לא ילך.

יואל חסון: אני בטוח שגם אתן תלכו להצביע, מי שיושבות שם ביציע, כי מי שמעורב יודע.

יואל חסון: אבל אני רוצה לבקש מכן וממי שצופה בבית לדבר עם בני ה-17 שיש לו במשפחה, לדבר עם החברים, עם בני המשפחה ולעודד אותם ללכת ולהצביע ולהשתתף בבחירות המוניציפליות.

קריאה: מח"ל.

קריאה: יואל, המפלגה שאתה גדלת בה.

יואל חסון: תצביעו מה שתצביעו, אבל תשתתפו בבחירות המוניציפליות.

יואל חסון: אחוזי ההצבעה הם נמוכים מדי, הממוצע הוא נמוך מדי, ודווקא בערים הגדולות הוא נמוך עוד יותר.

יואל חסון: אנחנו צריכים לעודד אנשים להצבעה.

יואל חסון: ואני אומר למי שמאזין: ככל שהרוב לא מגיע להצביע, מי שתופסים את המקום במועצה זה יותר האינטרסנטים, הקבוצתיים, מי שדואגים לאינטרסים צרים.

יואל חסון: ככל שההצבעה היא בהיקף הצבעה רחב יותר, הייצוג של העיר במועצה הרבה יותר נכון, הרבה יותר מדויק, ומביא לידי ביטוי את מה שנכון ליישוב, מה שנכון ליישוב – למועצה, לעירייה וכיוצא באלה.

יואל חסון: לכן, צאו להצביע בבחירות המוניציפליות.

יואל חסון: ומי שצופה – לשכנע עוד ועוד אנשים ללכת ולהצביע.

יואל חסון: זאת חובה, או יותר נכון זכות דמוקרטית שחובה לממש אותה.

יואל חסון: תודה רבה.

אורן אסף חזן: יואל, המוטו שלך – – –

בצלאל סמוטריץ': תודה רבה לחבר הכנסת יואל חסון.

בצלאל סמוטריץ': חברת הכנסת עליזה לביא – אינה נוכחת; חברת הכנסת מירב בן ארי – אינה נוכחת; חבר הכנסת עבד אל חכים חאג' יחיא – אדוני מוותר?

בצלאל סמוטריץ': אדוני קיבל כבר את הקרדיט.

עבד אל חכים חאג' יחיא: אתה יודע מה?

עבד אל חכים חאג' יחיא: אני אעלה – – –

בצלאל סמוטריץ': כן, כמה מילים בכל זאת.

בצלאל סמוטריץ': עבדת על זה.

בצלאל סמוטריץ': אתה יכול להגיד שאני הפצרתי בך.

בצלאל סמוטריץ': מגיע לך.

עבד אל חכים חאג' יחיא: – – –

בצלאל סמוטריץ': לא.

בצלאל סמוטריץ': מגיע לך.

בצלאל סמוטריץ': זה בכל זאת חוק שעבדת עליו.

בצלאל סמוטריץ': שלוש דקות, אדוני, לרשותך.

עבד אל חכים חאג' יחיא: בסם אללה א-רחמאן א-רחים.

עבד אל חכים חאג' יחיא: כבוד היושב-ראש, חברי איל, זה עוד חוק שאנחנו מחוקקים אחרי קושי, אחרי ישיבות, אחרי משא ומתן, עד שהגענו למצב שיש חוק, אפילו אחרי עדכונים ושינויים מסוימים, אבל החוק הזה הוא עוד צעד בכיוון של לשמור חיי אדם.

עבד אל חכים חאג' יחיא: לכן החוק הזה, אני חושב שהגיע הזמן – לא רק החוק הזה, אלא עוד חוקים אחרים שאנחנו יוזמים, שאנחנו מקדמים –שהממשלה, כמו שאמרתי באחד הנאומים פה: הגיע הזמן שתהיה ישיבת ממשלה, כבוד השר, שתיקח את הנושא הזה, תדון בו פעם אחת ולתמיד בישיבת ממשלה, כי זה מכת מדינה עכשיו.

עבד אל חכים חאג' יחיא: אנחנו מתקנים פה, אבל יש לנו עוד חוק שהגיע – ביחד, לשלושתנו, אלי אלאלוף ואיל ואני – עוד חוק, דיברנו על זה שנדחה בוועדת שרים לענייני חקיקה ארבעה חודשים.

עבד אל חכים חאג' יחיא: המשמעות – כאילו שהם לא רוצים לחוקק אותו בקדנציה הזאת.

עבד אל חכים חאג' יחיא: כנראה זו המשמעות של דחייה ארבעה חודשים.

עבד אל חכים חאג' יחיא: כבוד השר, תשמע את זה.

עבד אל חכים חאג' יחיא: החוק הזה בא להגיד: היום אם אתה עושה טיח חוץ, אם אתה עושה חיפוי אבן, המחיר של היחידה – מטר רבוע אבן או שיש או טיח – כולל בתוכו גם את הפיגומים.

עבד אל חכים חאג' יחיא: אני רוצה להפריד את המחיר של הפיגום כך שיהיה לי פיגום נכון, שיהיה לי פיגום יציב, שאנשים לא ייפלו מהפיגום.

עבד אל חכים חאג' יחיא: כל כך קשה, החוק הזה, שדוחים ארבעה חודשים, לא רוצים לחוקק אותו?

עבד אל חכים חאג' יחיא: האם יכול להיות שזה עולה כסף?

עבד אל חכים חאג' יחיא: הוא לא יעלה כסף.

עבד אל חכים חאג' יחיא: בסך הכול, סך הכול – כי מכינים את המכרז, מכינים את המחירון; תוריד את המחיר של יחידת הביצוע ותוסיף את זה לפיגום.

עבד אל חכים חאג' יחיא: אז אתה נשאר עם אותו סכום, אבל אתה יותר בטוח, כי יש לך את האפשרות לאכוף את העניין של הפיגום.

עבד אל חכים חאג' יחיא: החוק הזה, משום מה, כנראה זה עניין – מה שגם אמרתי לתקשורת, שזה שיקול של קואליציה ואופוזיציה ולא שיקול דעת נכון, לא ראייה רחבה, לא ראייה שחושבת על חיי אדם.

עבד אל חכים חאג' יחיא: ואנחנו רואים הרבה דברים.

עבד אל חכים חאג' יחיא: בשבוע שעבר ראינו שהתחילו לעשות חפירות במבנה לחיזוק מבנה לרעידת אדמה, ואז תקרה קיימת קרסה, בקריות.

עבד אל חכים חאג' יחיא: למה?

עבד אל חכים חאג' יחיא: כי אין אף אחד שיפקח.

עבד אל חכים חאג' יחיא: יש פרויקטים שאין להם מנהל עבודה, יש פרויקטים שאף אחד לא מגיע אליהם, משרד העבודה לא מגיע.

עבד אל חכים חאג' יחיא: לכן החוק הזה הוא במקום, כי אם לא מגיעים מהצד של הממשלה, לפחות שיהיה מישהו שמבין בבטיחות שיהיה בשטח וידאג לחיי אדם.

עבד אל חכים חאג' יחיא: לא יכול להיות שאנשים ייפלו לבור מעלית, כשבסך הכול אתה צריך שני מעקות כדי למנוע נפילה של אנשים, כל כך פשוט.

עבד אל חכים חאג' יחיא: ואת זה לא עושים כי המדינה לא שמה את הנושא הזה בראש מעייניה ולא בסדר עדיפויות.

עבד אל חכים חאג' יחיא: לקחנו את זה על עצמנו, אנחנו נמשיך ואנחנו נצליח.

עבד אל חכים חאג' יחיא: תודה.

בצלאל סמוטריץ': תודה רבה, חבר הכנסת עבד אל חכים חאג' יחיא.

בצלאל סמוטריץ': חבר הכנסת יהודה גליק – אינו נוכח; חבר הכנסת סעיד אלחרומי – מוותר; חבר הכנסת איציק שמולי – מוותר; חבר הכנסת רוברט אילטוב – אינו נוכח; חברת הכנסת לאה פדידה – מוותרת; חבר הכנסת אמיר אוחנה – אינו נוכח; חברת הכנסת יעל כהן-פארן – אינה נוכחת; חברת הכנסת איילת נחמיאס ורבין – אינה נוכחת.

בצלאל סמוטריץ': חבר הכנסת נחמן שי, בבקשה, אדוני.

בצלאל סמוטריץ': עד שלוש דקות, אדוני, לרשותך, בבקשה.

נחמן שי: תודה, אדוני היושב-ראש.

נחמן שי: הבוקר בוועדת העלייה והקליטה של חברי ד"ר אברהם נגוסה דנה הוועדה – היא עשתה שינוי בסדר-היום, וטוב עשתה, ודנה בהתקפת הטרור בפיטסבורג.

נחמן שי: גם בהשראת היושב-ראש השתדלנו לא להתווכח בישיבה עצמה, אבל אי-אפשר להסתיר את הפיל שנמצא בחדר, והפיל הזה הוא איפה הייתה התקפת הטרור, איפה היא התרחשה.

נחמן שי: מתברר שיש אנשים שרואים דברים שאני לא רואה או שאנחנו לא רואים, ויש אנשים שלא רואים את זה.

נחמן שי: אני רואה בית כנסת, אני רואה מתפללים בבית כנסת, אני רואה כמובן יהודים שבאים להתפלל בבית הכנסת.

נחמן שי: ויש פה, כולל בכנסת וכמובן בציבוריות וגם בין הרבנים במדינת ישראל, כאלה שלא רואים בית כנסת.

נחמן שי: הם רואים מתקן יהודי, הם רואים מקום שיהודים באים אליו.

נחמן שי: מה קרה לנו?

נחמן שי: מה קרה לנו?

נחמן שי: מה הם עשו שם אותם אנשים, כולל 11 האנשים שנרצחו?

נחמן שי: הם באו להתפלל.

נחמן שי: ובתור מה הם באו לשם?

נחמן שי: בתור יהודים.

נחמן שי: ולמה הם באו לשם?

נחמן שי: לברית מילה.

נחמן שי: ויש במדינת ישראל רבנים, כמובן עיתונאים ואחרים, שמחפשים מילות תחליף כמו במילון אבן שושן.

נחמן שי: אולי יש מילת תחליף לבית כנסת.

נחמן שי: לא צריך להיות ספק לאף אחד.

נחמן שי: אני חושב שהקריאה הזאת צריכה לצאת – ואנחנו נחזור לזה ביום רביעי, יש דיון שהנשיאות אישרה על הנושא של פיטסבורג והתקפת הטרור – צריך להגיד לכל אחד: שם נהרגו יהודים שבאו לטקס דתי בבית כנסת.

נחמן שי: הם נהרגו מפני שהם היו יהודים, הם נהרגו מפני שהם היו בבית הכנסת והם נהרגו מפני שהם באו לטקס דתי.

אורן אסף חזן: נרצחו, נחמן.

נחמן שי: הם נרצחו.

נחמן שי: בסדר, ודאי שנרצחו.

נחמן שי: נרצחו, בסדר, אבל לא על זה אנחנו מתווכחים, אורן וענת.

נחמן שי: אנחנו מתווכחים על השאלה אם הם מוכרים כיהודים לפי איזשהו ממסד במדינת ישראל.

נחמן שי: נרצחו, נרצחו, אני יודע.

נחמן שי: כואב הלב.

אורן אסף חזן: הם יהודים, הם יהודים.

אורן אסף חזן: אין ויכוח.

נחמן שי: כן.

נחמן שי: הם יהודים שבאו למרכז הקהילתי שלהם.

אורן אסף חזן: הם נרצחו רק – – –

נחמן שי: באו למרכז הקהילתי.

נחמן שי: ואני רוצה שמפה יהיה ברור, ואני מקווה שהכנסת תצטרף לזה ואני מקווה שהציבור יצטרף לזה ובוודאי הרוב המכריע של העם היהודי יצטרף לזה: זה בית כנסת, זה בית תפילה של יהודים.

נחמן שי: ככה צריך להיות.

נחמן שי: תודה.

בצלאל סמוטריץ': תודה רבה לחבר הכנסת נחמן שי.

בצלאל סמוטריץ': חברת הכנסת נאוה בוקר – אינה נוכחת.

בצלאל סמוטריץ': חבר הכנסת יוסי יונה, בבקשה, אדוני.

בצלאל סמוטריץ': עד שלוש דקות לרשותך.

יוסי יונה: אדוני היושב-ראש, כנסת נכבדה, השר לוין, אני רוצה לנצל את ההזדמנות הזו ולברך את חברי איל בן ראובן.

יוסי יונה: אומרים שחברי הכנסת וחברות הכנסת לא יודעים לפרגן זה לזה.

יוסי יונה: לא, אדוני, באמת מגיע לך.

יוסי יונה: אני יושב לצידו של איל מעל שלוש שנים ואני יודע עד כמה הנושא הזה מדריך אותך, עד כמה אתה משקיע מזמנך, ממרצך ולא רק בתוך אולם הכנסת ולא רק בוועדות, אלא באמת בשטח.

יוסי יונה: אז אני רוצה באמת לברך אותך ולומר דברי הערכה לנחישות המאוד-גדולה שאתה מגלה בפעילות שלך, דוגמה מופתית לפעולה פרלמנטרית של איזושהי אחיזה בנושא ולא לנטוש אותו עד שאתה מביא אותו למימוש.

יוסי יונה: אנחנו מעלים את ההצעה הזו לקריאה ראשונה היום, ומן הסתם אנחנו גם נחגוג כאשר היא תעבור בקריאה שנייה ושלישית.

יוסי יונה: אז באמת, חברי איל בן ראובן, כל הכבוד על היוזמה הזו, כל הכבוד על הנחישות, כל הכבוד על המאמץ שאתה משקיע.

יוסי יונה: זה מצד אחד.

יוסי יונה: מצד שני, חברות וחברי כנסת נכבדים, מהו הצד האחר?

יוסי יונה: הצד האחר הוא צד אפל.

יוסי יונה: הוא צד אפל שהוא לא בא ולא משתקף רק בתחום הזה של הבנייה.

יוסי יונה: הוא משתקף בהמון תחומים שבהם ממשלת ישראל פשוט בזה למושג הזה של רגולציה.

יוסי יונה: בזה לו, אינה פועלת כדי להבטיח שתהיה רגולציה בתחומי עיסוק שונים.

יוסי יונה: ואנחנו רואים את החריגות הללו, שפעמים רבות, פעמים רבות מדי, הן מסתיימות במוות.

יוסי יונה: מעבר לבוז, חברות וחברי הכנסת, יש כאן עמדה, יש כאן עמדה ניאו-ליברלית שבעצם חושבת שיש לתת לשוק לעשות את עבודתו ולא להתערב כלל באופן שהדברים הללו נעשים.

יוסי יונה: מין איזשהו שוק חופשי, פרוע, חסר רסן, שהתוצאות השליליות שנלוות אליו הן באמת איומות.

יוסי יונה: וזאת תזכורת, אדוני, מצד אחד למעשה המאוד-נכון וטוב שאתה עושה – הצעת החוק הזו; ומצד שני, באמת לאיזושהי מלחמה כמעט חסרת סיכוי – הינה, בכל זאת אתה מצליח להביא לפתחנו הצעת חוק חיובית, אבל שוב, מצד שני לעמדה בעייתית, נוראית, של ממשלת ישראל שרוצה לבטל את הרגולציה על תחומי חיים שונים.

יוסי יונה: ובמיוחד השרה איילת רגב היא זו שמניפה את הדגל.

בצלאל סמוטריץ': אין כאן שרה שנקראת איילת רגב.

בצלאל סמוטריץ': איילת רגב איננה שרה כאן.

יוסי יונה: אה, רגע, איילת רגב.

יוסי יונה: אמרתי איילת רגב.

יוסי יונה: מעניין מהיכן באו לי המחשבות הללו, לכרוך את שתי הנשים הללו בשם אחד.

בצלאל סמוטריץ': רק בדקת שאנחנו מרוכזים.

בצלאל סמוטריץ': אז למי התכוונת, לאיזו שרה?

יוסי יונה: אני חוזר בי.

יוסי יונה: לאיילת שקד, בוודאי.

בצלאל סמוטריץ': שרת המשפטים.

יוסי יונה: אני מצטער ואני מקווה שלא פגעתי – לא בכבודה של זו ולא בכבודה של האחרת.

יוסי יונה: תודה רבה, אדוני.

יוסי יונה: ותודה שוב לך, איל בן ראובן, על הצעת החוק הזאת.

בצלאל סמוטריץ': תודה רבה לחבר הכנסת יוסי יונה.

בצלאל סמוטריץ': חבר הכנסת עמיר פרץ – אינו נוכח; חבר הכנסת מאיר כהן – אינו נוכח; חבר הכנסת אכרם חסון – אינו נוכח; חבר הכנסת עמר בר-לב – מוותר; חברת הכנסת מרב מיכאלי – אינה נוכחת; חברת הכנסת ענת ברקו – מוותרת.

בצלאל סמוטריץ': חבר הכנסת יחיאל חיליק בר – מבקש לאחל מזל טוב למישהו?

אורן אסף חזן: אגב, יש לי פה את צילומי המסך, לא ביקשו ממנו לילד אלא לגבר בן 30 – הוא קשה הבנה.

יחיאל חיליק בר: אני לא אגיד, אדוני, מה לחשת לי עכשיו.

בצלאל סמוטריץ': לא, לא, לא.

יחיאל חיליק בר: לא, לא, לא, אני לא אגיד מה לחשת לי.

מיכל בירן: העוזרת שלי ביקשה שם וקיבלה שם.

יחיאל חיליק בר: אני רוצה לדבר על החוק של איל.

יחיאל חיליק בר: אני רק אומר לך, אדוני היושב-ראש, שיש לך דרישת שלום חמה מהרבה הרבה רבנים מהציונות הדתית, שהגיעו היום לכנס שלי.

יחיאל חיליק בר: הרב יואל בן-נון ו-30 רבנים מהציונות הדתית ואחרים – –

בצלאל סמוטריץ': באיזה נושא?

יחיאל חיליק בר: – – שיתמכו בחוק שלי בשבוע הבא.

יחיאל חיליק בר: בעוד שבוע וחצי, בעזרת השם, הוא יעלה לוועדת שרים ב-4 בנובמבר – פיקוח על יצוא נשק ישראלי.

יחיאל חיליק בר: ישבנו שם, שמענו רבנים שיושבים ומספרים הלכתית ומוסרית ודתית למה אסור לישראל, חלילה, גם לא בטעות ובעקיפין, לחמש משטרים רודניים שמפירים זכויות אדם.

בצלאל סמוטריץ': אני לא נעלב שלא הזמנת אותי, אבל זה חד-פעמי, אחרת אני איעלב.

יחיאל חיליק בר: אני הזמנתי אותך.

יחיאל חיליק בר: הזמנתי את כל חברי הכנסת.

יחיאל חיליק בר: ציפינו דווקא לחברי הכנסת של הבית היהודי.

יחיאל חיליק בר: אנחנו נשלח לך פרוטוקול מהישיבה, ואני מקווה שתעזור לי בוועדת שרים ובחקיקה.

יחיאל חיליק בר: דיברנו שם על הרמב"ם ופירשנו שם באמת למה אין שום סיבה שנעשה את זה.

יחיאל חיליק בר: כמובן, זה לא פוגע בביטחון ישראל, אבל, אדוני, אנחנו נפנה אליך – זה חוק שלי יחד עם יהודה גליק ותמר זנדברג – כדי שאתה תסייע לנו בדבר הזה, אדוני היושב-ראש בצלאל סמוטריץ.

יחיאל חיליק בר: אל תכניס את זה לסרטון הבא שלך, בסדר?

יחיאל חיליק בר: איל, אני עליתי רק בשביל לפרגן לך ולהגיד לך תודה.

יחיאל חיליק בר: כי מה שאתה עושה בחוק הזה זה בעצם לראות את האנשים היותר-שקופים משקופים שהחברה שלנו יכולה לייצר, בתוך החברה הישראלית, כי רובם גם לא אזרחי ישראל.

יחיאל חיליק בר: אלה אנשים ללא זכויות, כמעט ללא מעמד של בני אדם, שגרים בתנאים לא תנאים, אבל, אתה יודע מה, עושים את זה, באים לפה במסגרת איזשהו הסכם בין קבלנים לבין מדינות אחרות לבין אני לא יודע מה.

יחיאל חיליק בר: המינימום שאנחנו חייבים להם זה לעבוד, כדי שהם גם יוכלו בסוף לשלוח את הצ'ק העלוב שהם כנראה מקבלים מהקבלנים לבית שלהם בסין, או מדינות אחרות, באפריקה.

יחיאל חיליק בר: ועוד יותר מינימום מזה זה פשוט להחזיר אותם בחיים הביתה.

יחיאל חיליק בר: האנשים האלה עובדים בתנאי עבודה שהם לא תנאי עבודה, ואנחנו רואים אותם נהרגים כמו זבובים, ומלבד כמה חברי כנסת בבית הזה, שהם אובססיביים לנושא – אתה, בוודאי חברת הכנסת יחימוביץ, שדיברה על זה הרבה פעמים, ואחרים – אף אחד, איל, לא מתייחס לדבר הזה.

יחיאל חיליק בר: ולכן הפעילות שאתה מבקש פה, למנות את אותו עוזר בטיחות עם הקריטריונים המסוימים שאתה שם לו, זה דבר שהוא לא רק נכון, שהוא לא רק, אגב, יחסוך הרבה כסף לענף הבנייה והרבה תדמית רעה שיש לו, אלא הוא גם יציל חיים, פשוטו כמשמעו.

יחיאל חיליק בר: ולכן אני רוצה לברך אותך, לחזק אותך ולקוות שהכנסת תקדם את החקיקה הזאת כמה שיותר מהר.

יחיאל חיליק בר: באמת יישר כוח, איל.

בצלאל סמוטריץ': תודה רבה.

בצלאל סמוטריץ': חבר הכנסת אברהם נגוסה – מוותר; חבר הכנסת עיסאווי פריג' – אינו נוכח; חבר הכנסת חיים ילין – אינו נוכח; חבר הכנסת עפר שלח – אינו נוכח; חבר הכנסת מיקי לוי – מוותר; חברת הכנסת קסניה סבטלובה – אינה נוכחת; חברת הכנסת מיכל בירן – מוותרת; חברת הכנסת פנינה תמנו – אינה נוכחת; חבר הכנסת מוסי רז – מוותר; חבר הכנסת דוד אמסלם – אינו נוכח; סליחה, דודי פה.

בצלאל סמוטריץ': אדוני רוצה לדבר?

בצלאל סמוטריץ': מוותר.

בצלאל סמוטריץ': שלום, אדוני.

בצלאל סמוטריץ': חבר הכנסת אורן אסף חזן – אחרון הדוברים, ואחריו, בעזרת השם, אנחנו נצביע.

בצלאל סמוטריץ': שלי ביקשה להימחק.

בצלאל סמוטריץ': עד שלוש דקות, אדוני, לרשותך, בבקשה.

אורן אסף חזן: חברי היושב-ראש, כנסת נכבדה בחלקה, עם ישראל חי, רק משפט אחד לחברי יואל חסון שעמד כאן מקודם וקרא לכולם להצביע רק לא משנה למי – כי כנראה מחר הוא לא יודע באיזה מפלגה הוא ימצא את עצמו.

אורן אסף חזן: אז יואל, מה זה המוטו?

יואל חסון: אתה כבר מרדים אותי.

אורן אסף חזן: אז יואל, מה זה המוטו?

יואל חסון: – – –

אורן אסף חזן: צאו להשפיע ולהצביע – –

יואל חסון: תהיה יותר מקורי.

אורן אסף חזן: – – לא משנה למי, כי מחר איני יודע איפה אני.

יואל חסון: תהיה יותר מקורי.

אורן אסף חזן: אבל אני עדיין אוהב אותך, יואל.

אורן אסף חזן: אני אאחל לך בהצלחה.

אורן אסף חזן: אני קורא לכם להצביע למח"ל, ועוד מח"ל, בכל מקום שהוא, בכל עיר וכפר – לרשימת הליכוד, מח"ל, הרשימה היחידה עם הקשרים הנכונים בצמרת השלטון שיכולה לעזור ולסייע לך ולך, לביתך ולמשפחתך.

אורן אסף חזן: עכשיו, רבותיי, אדוני היושב-ראש, אני קורא בשעה האחרונה ששר הביטחון מודיע שהוא צריך ורוצה את כוח הקבינט כדי להנחית מכה חזקה על החמאס, שחברי הקבינט שבויים בקונספציה, שאי-אפשר להגיע עם חמאס להסדרה.

אורן אסף חזן: אני קצת מבולבל, כי רק לפני שבועיים שמענו שר אחר שאומר בדיוק אותו דבר ותוקף את שר הביטחון, שאולי הוא לא זה שמונע את המכה, ורגע לפני, שרים אחרים, שלא דיברו בקולם וגם לא ראינו את דמותם, שאמרו שצריך לתקוף את החמאס אבל מישהו בקבינט מפריע ומונע.

אורן אסף חזן: מי השקרן בקבינט?

אורן אסף חזן: אין מילה אחרת לתאר.

יואל חסון: יש כמה.

יואל חסון: יש כמה.

אורן אסף חזן: מי השקרן בקבינט?

קריאה: – – –

אורן אסף חזן: חבריי השרים, חברי הקבינט, לדרום נמאס.

אורן אסף חזן: הוא לא יוצא להפגין היום כי בא לו; הוא לא הולך לחסום משאיות, שאנחנו היינו צריכים לחסום, כי משעמם לו.

אורן אסף חזן: הוא עושה את זה כי שגרת חייו פגומה.

אורן אסף חזן: זו לא שגרה – זו שגרע בעי"ן.

אורן אסף חזן: המציאות הזאת מטורפת.

אורן אסף חזן: אדוני ראש הממשלה, אני פונה אליך ישירות, מכל הלב, ואומר: הרי כולנו יודעים שאתה מר ביטחון.

אורן אסף חזן: כשיש לך שר ביטחון שלא יודע לנהוג בביטחון או שמספר סיפורים על הקבינט שהוא לא מבין בביטחון – תיקח אתה את המושכות ותנהל את ענייני הביטחון.

אורן אסף חזן: לא יכול להיות מצב שהחמאס מרקיד אתכם ממבו.

קריאה: – – –

אורן אסף חזן: אני תוהה, אולי אני צריך לקנות לכם, ככה, קסטנייטות, אולי שמלות נחמדות, שתרקדו ותפזזו לצלילי החמאס.

אורן אסף חזן: אגב, בהמשך ישיר לשיחה מקודם על אזרח, תושב ישראלי, ערבי, שחטוף ברמאללה ועובר עינויים קשים – גם שם הרשות עושה מה שהיא רוצה.

אורן אסף חזן: מה זה?

אורן אסף חזן: אין ממשלה בישראל?

אורן אסף חזן: אין אחריות?

אורן אסף חזן: אין מי שידאג לביטחון?

אורן אסף חזן: יכול להיות שאנחנו מרשים לעצמנו לתת לאין-ספור ילדים וילדות להרטיב במיטות כי לנו לא אכפת?

אורן אסף חזן: או שאולי אכפת, אבל הבחירות שבפתח משבשות לנו את המחשבה?

אורן אסף חזן: אין שיח עם החמאס – ארגון טרור רצחני שאנחנו לא מכירים בו אבל מכירים אותו טוב מאוד.

אורן אסף חזן: אם אנחנו נמשיך לקבל על הראש ולא להגיב, הם יורידו לנו את הראש.

אורן אסף חזן: המכנסיים לאט-לאט יורדים למטה, וזה יכאב לנו.

אורן אסף חזן: אדוני ראש הממשלה, אני סומך עליך.

אורן אסף חזן: אני מאמין לך.

אורן אסף חזן: קח את המושכות לידיים.

אורן אסף חזן: תטפל בענייני הביטחון, ופעם אחת ולתמיד תעשה את מה שהבטחת.

קריאה: – – –

אורן אסף חזן: תחסל את שלטון החמאס.

אורן אסף חזן: תיקח את המרצחים האלה, תדאג שיהיו קבורים עמוק באדמה, ותחזיר אחת ולתמיד את הביטחון ואת תחושת הביטחון, שהיא לא פחות חשובה, לתושבי הדרום ולתושבי מדינת ישראל בכלל.

אורן אסף חזן: אדוני היושב-ראש, אני מסכם ואומר: באמת כואב לי, באמת נשבר לי.

אורן אסף חזן: אני מתכוון להצטרף לכל המחאות של אנשי הדרום – לבוא, להפגין יחד איתם ולהעביר ביקורת על כל מי שצריך.

בצלאל סמוטריץ': תודה, אדוני.

אורן אסף חזן: כי עם טרור לא מדברים.

אורן אסף חזן: טרור מחסלים, וזה רק בידיים שלנו לעשות את זה.

אורן אסף חזן: תודה רבה.

בצלאל סמוטריץ': תודה רבה, חבר הכנסת אורן אסף חזן.

בצלאל סמוטריץ': אם כן, אנחנו עוברים כעת להצבעה על הצעת חוק ארגון הפיקוח על העבודה (תיקון מס' 11 – הוראת שעה) (עוזר בטיחות), התשע"ט–2018, בקריאה ראשונה.

בצלאל סמוטריץ': מי בעד ומי נגד?

בצלאל סמוטריץ': הצבעה מס' 8 בעד ההצעה להעביר את הצעת החוק לוועדה – 25 נגד – אין נמנעים – אין ההצעה להעביר את הצעת חוק ארגון הפיקוח על העבודה (תיקון מס' 11 – הוראת שעה) (עוזר בטיחות), התשע"ט–2018, לוועדת העבודה, הרווחה והבריאות נתקבלה.

מרב מיכאלי: – – –

יואל חסון: פספסת.

לאה פדידה: כל הכבוד.

לאה פדידה: בשעה טובה.

בצלאל סמוטריץ': אצרף אותך לפרוטוקול עוד רגע.

בצלאל סמוטריץ': 25 תומכים, אין מתנגדים ואין נמנעים.

בצלאל סמוטריץ': חברת הכנסת מרב מיכאלי מצרפת את תמיכתה בחוק לפרוטוקול.

בצלאל סמוטריץ': הצעת החוק התקבלה בקריאה ראשונה, והיא חוזרת, להמשך דיון והכנה, לוועדת העבודה, הרווחה והבריאות.

בצלאל סמוטריץ': חברים, תם סדר-היום.

בצלאל סמוטריץ': הישיבה הבאה – – –

מרב מיכאלי: תוסיף אותי לפרוטוקול.

בצלאל סמוטריץ': אמרתי.

בצלאל סמוטריץ': הוספתי אותך.

מרב מיכאלי: הוספת אותי?

בצלאל סמוטריץ': בוודאי, עוד לפני שקבעתי שההצעה התקבלה.

בצלאל סמוטריץ': תם סדר-היום.

בצלאל סמוטריץ': הישיבה הבאה תתקיים, ברצות השם, ביום רביעי, כ"ב בחשוון התשע"ט, 31 באוקטובר 2018, בשעה 11:00.

בצלאל סמוטריץ': ישיבה זו נעולה.